text:
Í Føroyum er gott at búgva og vaksa upp – hjá teimum allar flestu. Her er tó nógv, ið vit eiga at gera betur fyri okkara børn og fyri barnafamiljurnar.
1 ára barsil
Verandi barsilsskipan skal betrast, soleiðis at møguligt verður, at vera heima hjá barninum í 1 ár við løn. Hartil eigur skipanin eisini at gerast meira fleksibul, so foreldrini eisini fáa møguleikan, at samanseta barsilstíðina soleiðis sum tey sjálvi ynskja. T.d. 1½ ár við samsvarandi niðursettum barsilsgjaldi.
Fleiri leigubústaðir og fleiri grundstykkir
Bústaðarútreiðslan er millum tær størstu í einum húsarhaldi, og neyðugt er, at munandi fleiri leigubústaðir verða tøkir til rímiligan kostnað, so øll kunnu fáa eitt heim uttan at skula seta seg í ovurstór lán. Hetta kann gerast í samstarvi við Bústaðir. Eisini hevði verið ynskiligt, at allar kommunur kundu bjóðað teimum, ið ynsktu at byggja egin hús, grundstykki til lágan kostnað. Hetta hevði lætt ómetaliga nógv um hjá familjunum, og hevði hildið kostnaðin á samlaðu húsabyggingini og á privatum grundstykkjum niðri.
Hækka loftið fyri fríplássi
Eiga at endurskoða – í samráð við kommunurnar, ið hava ábyrgd av økinum – inntøkuloftið fyri, nær tú fært frípláss í barnagørðum. Um inntøkuloftið varð hækkað, hevði hetta lætt munandi um hjá barnafamiljum við lægri inntøkum.
Ongin skal liva í fátækradømi
Staðfest er, at tað tíverri eru fleiri barnafamiljur, ið liva undir fátækramarkinum. Hetta er óneyðugt í einum av heimsins ríkastu londum – Føroyum. Skulu sum skjótast fáa dagført lóggávuna, soleiðis at familjur, ið hava tørv á eini hjálpandi hond fáa hesa.
Barnagarðar og fólkaskúlin styrkjast og samskipast
Týðandi partur av degnum hjá okkara børnum er í barnagørðum og í skúlanum. Samstundis er stórt trýst á bæði barnagarðar og fólkaskúlan í hesum døgum. Neyðugt er at taka stig til, at betur samskipan verður millum barnagarðar og fólkaskúlan, ikki minst viðvíkjandi seinasta árinum, áðrenn barnið fer í skúla. Eisini eigur at tryggjast, at tað undir ongum umstøðum verða færri starvsfólk í mun til barnatalið, enn tað longu er, í barnagørðunum. Í fólkaskúlanum eru fleiri viðurskifti, ið kunnu betrast, eitt nú fleiri tímar til tey, ið hava serligar avbjóðingar, minni pappírsarbeiði til lærarar, og størri frælsi til lærarar og skúlaleiðslur at skipa arbeiðið úti í skúlunum. Fólkaskúlalógin eigur sum heild at verða endurskoðað.
Børnini eru okkara framtíð
Vit skulu geva okkara børnum og barnafamiljum so góðar møguleikar sum møguligt, at røkka teirra dreymum. Hartil vita vit eisini, at framtíðin hjá Føroyum í stóran mun er heft at, at børn, ung og barnafamiljur trívast í Føroyum. Tí við verandi fólkasamanseting fara vit frá at vera 4 á arbeiðsmarknaðinum fyri hvønn pensjónist, niður í 2 á arbeiðsmarknaðinum fyri hvønn pensjónist. Henda gongdin má og skal sjálvandi broytast, og hetta gera vit eitt nú við, at fáa enn fleiri ung og barnafamiljur, at velja Føroyar sum landið har tey vilja liva og virka – og við at skapa einar enn meira barnafamiljuvinarligar Føroyar.
Kristina Háfoss
Løgtingskvinna og valevni fyri Tjóðveldi


c: text/html

text:
Játta 100.000 kr. til nýggjárshald í Vestmanna
Eins og vágbingar fara vestmenningar í framtíðini at hava felags nýggjárshald. Higartil hevur verið siðvenja, at hvør býlingur sær hevur skipað sítt egna nýggjárshald.
Í meira enn 50 ár hava vestmenningar í teimum ymiskum býlingunum sett blikk upp kring bygdina og á Oyggjarvegnum. Blikkini koma frá húsarhaldunum og frá skipum.
Hendan skipanin hevur hepnast fyrimyndarliga væl og hevur verið uttan kostnað fyri Vestmanna kommunu, og tó at kommunan latið hevur latið olju og okkurt leskiligt til býlingarnar.
Um skipanin við blikkunum heldur fram, vita vit ikki, men í framtíðini ætlar Vestmanna kommuna at hava felags nýggjárshald, so vestmenningar hitast á einum stað til hugna.
Fíggjarnevndin hjá Vestmanna kommunu viðgjørdi á fundi 19. september 2018 málið, tí at ynski hevur í fleiri ár
verið at skipa fyri felags nýggjárshaldi við kyndlagongu og fýrverki fyri allar vestmenningar.
Nevndin staðfestir, at "Sum støðan er, verða bál brend ymsastaðni í bygdini uttan felags samskipan. Nakrir av bólkunum hava tosað um at skipa fyri felags haldi í bygdini." Nevndin samtykti at leggja hugskotið fyri bygdarráðið til støðutakan.
25. september var so Vestmanna bygdaráð á fundi um málið. Eitt samt bygdaráð tók undir við hugskotinum og samtykti at játta upp til kr. 100.000 á endurskoðaðu fíggjarætlanini fyri Vestmanna Kommunu fyri 2018.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará

robotstxt: allowed

filter: keep


text:
Orð og lag: Matt Hooper
Týtt: Terje B. Vestergaard og Birna Vestergaard
Upprunaheiti: We believe
í hesi tíð, hvar vónin svinnur,
ivi, ræðsla tyngja sinn,
er ein grundvøllur tó stinnur
trúgvin ber, trúgvin ber.
mannaættin særd og brotin
í myrkrinum ver tú várt ljós
ein er frelsan til os sprotin
trúgvin ber, trúgvin ber.
trúgva eina á guð faðir, trúgva á guðs einkason.
trúgva á heilagan anda, sum av nýggjum gevur lív.
trúgva á krossfesting, deyða, trúgva deyðans vald hann sló.
trúgva hann úr grøv var reistur, at hann aftur koma skal.
trúgvin ber.
meira enn bert orð vit syngja
altíð trúgv vár vera má,
um so roynd og freisting tyngja.
trúgvin ber, trúgvin ber.
tey fortaptu finn, tey deyðu vek, kærleiks streymar send í hesi tíð.
lat frá kirkjum berðast frelsuboð, trúgvin ber, trúgvin ber.
lat ei helheimsportur sigur fá, nei guðs kraft kann ríva slørið frá
at tín kærleiki ei sigrast kann, trúgvin ber, trúgvin ber.


text:
Deildarleiðari til Sambýlið í Bøgøtu
Norðoya Bú- og Heimatænasta søkir eftir dugnaligum deildarleiðara at byrja 1. november 2018 – ella eftir nærri avtalu – í fulltíðarstarvi.
Starvið sum deildarleiðari krevur útbúgving og autorisatión sum sjúkrarøktarfrøðingur og góðan leiðsluførleika.
Starvsinnihald
Sum deildarleiðari verður tú partur av leiðslutoyminum hjá NBH, og kemur at hava ein týðandi leiklut í menningini av eldraøkinum í Norðoyggjum, til frama fyri bú- og starvsfólk.
Starvið inniheldur fjølbroyttar fakligar avbjóðingar, og sum deildarleiðari fert tú bæði at arbeiða sjálvstøðugt og í tvørfakligum samstarvi – við støði í visjónini hjá NBH. Tú kemur í samband við ymiskar starvsbólkar, brúkarar við ymiskum tørvum og teirra avvarðandi. Tí eru góð samstarvs- og samskiftisevni týdningarmiklir eginleikar.
Hjá Norðoya Bú- og Heimatænastu leggja vit stóran dent á høgt fakligt støði, og tí verður eisini væntað, at deildarleiðarin tekur lut í og setur sín dám á framhaldandi menning hjá starvsfólkum og av tænastum og tilboðum.
Í Sambýlinum í Bøgøtu búgva 8 fólk.
Upplýsingar um Norðoya Bú- og Heimatænastu
Á heimasíðuni http://nbh.fo/leys-stoerv/finnur tú fleiri upplýsingar um starvsprofil og setanartilgongd. Harumframt kanst tú kunna teg um visjónina hjá NBH.
Lønar- og setanartreytir
Lønar- og setanartreytir eru sambært sáttmála millum Fíggjarmálaráðið/Kommunala Arbeiðsgevarafelagið og Felagið Føroyskir Sjúkrarøktarfrøðingar.
Nærri kunning um starvið fæst við at venda sær til Marnu E. Jensen, stjóra fyri NBH, á tel. 410000, yrkadagar millum kl 10-15 ella við telduposti til nbh@nbh.fo.
Umsókn, við avritum av prógvum, autorisatión v.m., verður at senda til nbh@nbh.foella Norðoya Bú- og Heimatænastu, Nólsoyar Pálsgøta 32, Postsmoga 2, FO-710 Klaksvík.
Umsóknarfreistin til starvið er á middegi fríggjadagin 19. oktober 2018.


text:
Virðisskapandi – alt tað, vit í Námi fara undir, skal skapa so nógv virði og gera so stóran mun sum til ber hjá teimum, vit venda okkum til.
Allar okkara avgerðir og allar okkara verkætlanir eiga at verða grundaðar á hetta, og at vit best fremja tað í samstarvi innanhýsis og úteftir.
Ábyrgdarfull – Nám er fremsti og í nógvum førum einasti tænastuveitari hjá teimum, sum arbeiða við læring og menning. Tað áleggur okkum stóra ábyrgd og skyldu.
Opin – Gjøgnumskygni og opinleiki skal eyðmerkja alt okkara virksemi og allar okkara avgerðir, sum vit grundað á samskifti og samstarv innanhýsis og við tey, vit veita tænastur til.
Leitandi – Við tí stóru ábyrgd, ið liggur á Námi, fylgir sjálvsagda leitanin eftir dygdarloysnum bæði í Føroyum og úti í heimi, sum eru serliga væl egnaðar hjá okkum at skapa og umskapa til júst okkara viðurskifti.


text:
Á Grækarismessu letur svart-reyð grafikkframsýning við 11 listafólkum upp í Steinprenti á Skálatrøð í Havn. Kinna Poulsen hevur valt verkini og Carl Jóhan Jensen setir framsýningina
Kinna Poulsen skrivar soleiðis um framsýningina: Á Grækarismessu í ár verða framsýningarhølini hjá Steinprenti á Skálatrøð skrýdd í júst somu litum sum fuglurin, ið fær serligan ans henda dag. Men tjaldurslitirnir við reyðari og svartari tekning á hvítari grund tóktust eisini sum upplagt litaval, nú Grafiski Verkstaður Føroya fór í gongd við at skipa fyri eini lit-tematiskari framsýning. Orsøkin til hetta er meira listarlig og grafiskt grundað, enn hon er tjaldurslig.
Fyri kortum varð áhugafelagið Steinbrá stovnað og eru tað tey mongu fólkini, ið longu hava teknað seg sum lim og sum á annan hátt hava sýnt Steinprenti og Grafikkfelagnum áhuga, ið hava givið Steinprenti íblásturin til hesa framsýning. Við tveimum teimum grafiskt sterkastu litunum er henda framsýningin av steinprentum og koparprentum sjónligt dømi um ta heilt serligu megina í grafisku tøknini.
Tó at litirnir eru avmarkaðir, er fjølbroytni serstakliga stórt á framsýningini, ið inniheldur verk hjá ellivu sera ymiskum listafólkum, sum øll vísa okkum teirra boð uppá grafiska sannleikan; svart og reytt uppá hvítt, ella øvugt eins og í spildurnýggja kolasvarta prentinum hjá Tóroddi Poulsen (1957) við áhugaverdu yvirlýsingini "VEGNA PLÁSSTROT Í HELVITI ER NÚ LOYVT AT ROYKJA DREKKA BANNA HORAST Á/Í HIMNI".
Frá somu óskikkiligu (h)ond kenna vit eisini aftur riðilin av ídnum, svørtum og reyðum súkklum, sum við flúgvandi ferð hava drigið føroyska myndlist fram í samtíðina, eins og eitt nýtt avbrigdi av tí kenda tostatrænum verður framsýnt, ið á sama hátt sum ta eldra tostatræið, ber surrealistiskan ávøkstur av fyltum víngløsum. Ein mynd, sum um nakað demonstrerar veruligu megina í avmarkaða, grafiskt greiða, svarta og reyða litavalinum.
Umframt steinprent sýnir Tóroddur Poulsen eisini fram nøkur fínlig koparprent, har hann m.a. lýsir tagnarmaskinuna, sum er afturvendandi myndevni hjá honum av eini installatiónskendari samanseting av kassum o.ø. Myndirnar eru figurativar samstundis sum tær á teirra heilt egna, serstaka hátt eru dømi um totala abstraktión.
Yngsta luttakandi listakvinnan er Halldis Olsen (1983), sum herfyri arbeiddi í Steinprenti við nøkrum áhugaverdum, smáum koparprentum, ið spæla sær á markinum millum naturalistiska veruleikalýsing og deformering. Huglagið er myrkt og dapurt sum í ræðuligu lýsingunum hjá Goya av krígshelvitinum, sum hann upplivdi í Spania fyrst í nítjandu øld.
Nú er nakað síðani, vit á grafiska økinum sóu nakað til Torbjørn Olsen (1956), sum í løtuni er upptikin av eini nýggjari altartalvubílegging, men Steinprent hevur í ríku goymslu sínari funnið fram eitt sera áhugavert svart og reytt altartalvuavbrigdi, sum ikki er framsýnt áður, av Tummasi, sum ivast so nógv í, at Jesus er staðin upp frá teimum deyðu, at hann kennir tørv á at stinga ein fingur í sár hansara í síðuni, fyri at fáa ítøkiligt identifikatiónsprógv, at tað veruliga er Jesus, sum stendur framman fyri honum.
Sostatt eru bæði himmal og helviti umboðað á hesi fjølbroyttu framsýningini. Lívfrøðin fær eisini sítt bæði í vøkru fuglamyndini hjá elsta listamanninum á framsýningini, Poul Janus Ipsen (1936), men eisini í áhugaverdu myndini hjá Brandi Patursson (1977), sum er grundleggjandi abstrakt við organiskum formatiónum, ið hómast sum spor av eini náttúruprosess av lívfrøðiligari skapan ella upploysn.
Umframt verkini hjá omanfyrinevndum listafólkum verða eisini áhugaverd, svørt og reyð verk at síggja hjá: Tróndi Patursson (1944), Peter Carlsen (1955), Claus Carstensen (1957), Hansinu Iversen (1966), Hanna Bjartalíð (1968) og Rannvu Kunoy (1975).
Framsýningin SVART OG REYTT er opin dagliga í Steinprenti á Skálatrøð 16 í Havn frá 12. marts 2010 kl 16:00 og ein mánaða fram. Skaldið Carl Jóhan Jensen setir framsýningina.
(Kinna Poulsen)


text:
Sverri verður væntandi klárur í næstu viku
Vinna14-01-2018 - 13:30 - Jóanis Albert Nielsen
Umfatandi umvælingar eru gjørdar á bjargingarbátin Sverra hjá Vága bjargingarfelag. Sverri hevur í meira enn eitt hálvt ár verið undir umvælingum. Hóast sín unga aldur, so var neyðugt at skifta tann eina motorin umborð á bátinum. Sverri verður 5 ár í summar.
Bátatænastan og Volvo hava víst góðan samstarvvilja, og hava hjálpt bjargingarfelagnum væl. Arbeiði at skifta motorin er gjørt í Hvalvík. Sverri hevur tveir motorar, og okkurt smáting mátti eisini skiftast á hinum motorinum.
Regin Jespersen formaður í Vága bjargingarfelag sigur við JN.fo, at nú verður tað seinasta arbeiði gjørt hjá skipasmiðjuni MEST, og væntandi verður Sverri klárur aftur fyrru hálvu av næstu viku.


text:
Neville Chamberlain
Arthur Neville Chamberlain (18. mars 1869 - 9. november 1940). Bretskur konservativur politikkari; forsætisráðharri árini 1937-1940.
Chamberlain er ein av mest umstríddu bretsku politikkarum í 20. øld. Hetta kemst serliga av sonevnda appeasement politikkinum ("eftirlætispolitikkinum"), sum hann førdi mótvegis Adolf Hitler frammanundan seinna heimsbardaga.
Chamberlain varð valdur í bretska parlamenti á valinum í 1918. Hann var heilsumálaráðharri 1923-29 og eitt stutt skifti í 1931 og hann var fíggjarmálaráðharri 1923-24 og 1931-37, tá hann tók við sum forsætisráharri, eftir at Stanley Baldwin hevði lagt frá sær.
Tað, sum Chamberlain fyrst og fremst verður minstur fyri, er München-avtalan, sum hann gjørdi við Hitler í 1938. Avtalan bar í sær, at Hitler slapp at hertaka fyrst Sudeterlandið og seinni alt Tjekkoslovakia uttan uppílegging.
Chamberlain legði frá sær sum forsætisráðharri 10. mai 1940 eftir at Noreg var fallið, og Winston Churchill kom í hansara stað. Chamberlain sat í kríggskabinettinum hjá Churchill, meðan hann hevði heilsuna. Chamberlain doyði av krabbameini eitt hálvt ár eftir, at hann hevði lagt frá sær, sum forsætisráðharri.
Keldur[rætta | rætta wikitekst]


text:
Fugloyarrenningin 2018
Leygardagin 21. juli 2018 skipar Treysti fyri Fugloyarrenning. Hetta er fjóra ferð at renning verður fyriskipað í Fugloynni. Runnið verður úr Hattarvík til Kirkju og aftur til Hattarvík. Teinurin er umleið 10 km.
Umframt sjálva renningina so plagar annað gott at verða á skránni og við í startpakkanum.
Enn er eingin skrá komin fyri tiltakið, so niðanfyri síggja tit skránna fyri tiltaki í 2017, soleiðis at tit fáa eina ábending um, hvussu dagurin verður skipaður í 2018. So skjótt skráin er tøk, verður hon løgd inn her.
Skráin 2017:
08:45 Fráferð Hvannasund við “Rituni” til Hattarvíkar.
10:00 Koma Hattarvík.
10:10 Heinta startnummar
10:25 Renning byrjar. Teinurin er góðar 10km fram og aftur. Møguleiki er sjálvandi eisini at ganga teinin
12:00 Suppa, te, kaffe, kakur umframt aðrir leskandi drykkir. Eisini verður frukt vm..
13:00 Gongutúrur niðan á Eystfelli. Øll fáa góðan matpakka við, sum verður notin uppi á Knúki.Túrurin tekur uml. 2 tímar.
14:00 Frásøgutúrur í bygdini Hattarvík, vitjan í Kirkjuni vm.
15:00 Gongutúrur ut á Egg. Hesin túrurin tekur uml. ½ tíma.
16:00 Fráferð úr Hattarvík til Hvannasund.
17:15 Koma Hvannasund.Freistin at melda til er mikudagin 19. juli kl. 24.00
Kostnaður fyri vaksin (f.1999 ella fyrri) er kr. 495,00
Kostnaðurin fyri børn (f.2000 ella seinni) er kr. 245,00
Íroknað kostnaðin er luttøkugjald, ferðing við “Rituni”, matur, drekkivørur, ferðaleiðarar vm.
GJALDAST KANN BERT VIÐ DANKORTI !!!


text:
Á listafundi í Norðurlandahúsinum/
Ein myrkagráan sunnudag seinnapart við liggjandi oysregni, skal nógv til, áðrenn undirritaða fæst frá húsum - tað má eg bara viðganga. So mikið glaðari eri eg fyri, at eg tók meg saman og fekk samrøðuna við, sum ein væl fyrieikaður Kim Simonsen hevði við teir báðar, Ian McKeever, listamann og Peter Levitt, yrkjara. Listamenninir hava arbeitt í Steinprenti síðstu vikuna og hava fingið eina áhugaverda verkætlan burturúr yrkingum og myndum.
Kim Simonsen legði fyri við at lýsa teir tríggjar partarnar í samstarvinum. Um Steinprent segði hann, at staðið so at siga hevur blást nýtt lív í/revitaliserað føroysku listina. Síðani presenteraði hann listamenninar, ið báðir eru royndir menn innan hvør sína sjangru. Fyrsti spurningurin var eyðsýndur, spurningurin um hví ein bretskur og ein amerikanskur listamaður møtast her í Føroyum of all places.
Ian McKeever greiddi frá, at hann hevði varnast Peter Levitt, tí hesin hevði skrivað ein áhugaverdan tekst í eini listabók um amerikanska abstrakta málaran Richard Diebenkorn – fá duga at skriva um abstrakta list, helt Ian McKeever, sum sjálvur er abstraktur listamaður, so hann man vita tað. Hugskotið til verkætlanina var komið í onkrum arbeiðssteðgi seinast McKeever arbeiddi í Steinprenti. Meðan prentað verður hevur listafólkið ofta pausur og høvið at ganga runt á verkstaðnum og har legði McKeever til merkis ymiskar bøkur, sum Steinprent hevur givið út, m.a. samstarv millum myndlistafólk ogyrkjarar: Bjarne Werner Sørensen og Tóroddur Poulsen; Claus Carstensen og Søren Ulrik Thomsen m.a. McKeever fekk hug at gera eina tílíka útgávu og Jan Andersson í Steinprenti var við uppá tað alt fyri eitt og tessvegna varð verkætlanin sett í gongd.
Báðir listamenninir búgva við sjógv, Kim Simonsen spurdi um møguliga landslagið kundi síggjast sum eitt felags referansupunkt, McKeever svaraði, at tað kundi bert vera talan um eitt slag av mentalum landslagi. Síðan varð m.a. tosað um sjálva verkætlanina; tey seks steinprentini, ið vórðu hongd upp á veggin aftanfyri teir tosandi. Peter Levitt segði greiddi frá, at yrkingarnar vóru yrkingar, men at tær á prentunum eisini vóru eitt visuelt element og at steinprentini nú hvørki vóru yrkingar ella myndir, men nakað annað. Talan er ikki um myndbrprýðing av yrkingum, men um verk, har poesi og myndir sameksistera á pappírinum. McKeever legði m.a. aftrat, at vónin nú er, at okkurt slag av afturljóð er millum myndir og orð.
Samrøðan førdi teir gott og væl fjøruti áhoyrararnar víða hvar í listini hjá Levitt og Mckeever. Kim Simonsen hevði lisið ella hoyrt onkrastaðni, at McKeever dámar serliga væl at ferðast í londum, har hann ikki skilir málið. Spurningurin fekk McKeever at smílast Her kom eitt av skálkabrosunum frá McKeever, sum greiddi frá, at fyrimunurin við ikki at duga málið er, at mann kann ímynda sær ymiskt, sum fólk tosa um, sum kanska er enn meira áhugavert enn tað púra vanliga, sum fólk tosa um í veruleikanum.
I leave the world of language
Peter Levitt greiddi frá um sínar yrkingar, at hann gav lutfalsliga lítið út. – Tað, sum eg vil er at siga hvat hendir í hesi løtu, men tað er ikki lætt. Eitt træ er ikki poesi, helt Levitt og fyri at skriva yrkingar mátti hann fara úr málheiminum. Síðani skuldi hann royna at orða seg soleiðis, at lurtarin gjøgnum málið fekk innlit í kensluna ella hugsanina, hann hevði havt áðrenn – ikki bókstavliga, men essentielt. At enda las Peter Levitt yrkingar og greiddi frá umstøðum og hendingum kring hesar yrkingar. Áhugavert at uppliva okkurt so kent og samstundis næstan eksotiskt og ókent. Levitt las eisini tær seks yrkingarnar, sum hann hevur brúkt í nýggju prentverkunum - tematiskt snúgva tær seg um steinar og pakkar og um at vera til her og nú. Umframt at tey seks ørkini verða til eina (sera eksklusiva) listabók, sum verður framleidd í 18 eintøkum, er eitt upplag við 10 eintøkum av verkunum til taks, har arkini verða løgd saman, so at tey eru eins og ein pakki av poesi og myndlist; ein fragd at lata upp.
Í dag fara báðir listamenninir heim aftur, men verkini eru eftir. Her eru myndir frá tiltakinum og av verkunum.


text:
53 Sjúkrarøktarfrøðingar fingu prógv 25.juni
Tað var ein hátíðalig løta tá Súsanna M. Mortensen, rektari, mikudagin handaði prógv til 53 sjúkrarøktarføðingar ísenn.
2 blivu lidnar sum bachelorar i sjúkrarøktarfrøði .
27 hava tikið utbúgving sum kliniskir vegleiðarir.
24 hava tikið ìskoytisútbúgving til bachelor í sjúkrarøktarfrøði.
Ása Róin, útbúgvingaleiðari, hevur staðið fyri tilrættisleggjanini av útbúgvingunum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
lbf.fo
07-04-2014Hava bygt land í hálva øld
07-04-2014Røða hjá Heðini Mortensen, borgarstjóra
28-12-2011Nú kannar LBF eisini inniumhvørvið
28-12-2011LBF hevur fingið nýggja heimasíðu
Nú kannar LBF eisini inniumhvørvið
LBF er best kent sum ráðgevarafyritøka í byggivinnuni, men fer nú eisini at veita tænastur í sambanndi við inniumhvørvi.
Seinastu árini er blámusoppur staðfestur í mongum bygningum, og neyðugt hevur verið at flyta fólk burtur orsakað av vánaligum inniumhvørvi.
LBF bjóðar seg nú fram at gera kanningar og veita serkøna ráðgeving um inniumhvørvi, so sleppast kann undan tílíkum trupulleikum.
Á nýggju heimasíðu okkara, www.inniklima.fo, sært tú, hvussu kanningarnar verða gjørdar, og hvussu tit kunnu fáa eitt munagott inniumhvørvi.
Ofta kann ein einføld kanning staðfesta, hvar ábøtur eiga at verða gjørdar. Við servitan á økinum kunnu vit svara ivamálum og koma við hollum tilmælum.
Les meira á www.inniklima.fo!


text:
Borgarstjórin í Runavíkar kommunu, Magnus Rasmussen, letur nýggju Magnstøðina í Saltangará upp týsdagin 25.10 kl 14.00.
Tónleikur, røður, ókeypis bilvask, okkurt gott til børnini og hópurin av spennandi smakkiroyndum.
Støðin letur upp kl 14.00, tá Magnus Rasmussen, borgarstjóri í Runavíkar kommunu flytur fram røðu. Christian Nagata, nevndarformaður á Magn, sigur eisini nøkur orð. Hareftir spælir Óvita Blues band, børnini fáa ókeypis sunkist og ballónir, og bæði børn og vaksin kunnu royna hópin av spennandi smakkiroyndum.
Bilvask er ókeypis allan dagin, og teir fyrstu 100 kundarnir fáa bilvaskilyklar áljóðandi 400,- kr*
Eitt økið í vøkstri.
Eystari armur av Skálafjørðinum er í støðugum vøkstri, vinnulívið blómar og nógv virksemi er í økinum. Magn hevur latið støðina bygt, tí felagið vil fegin verða partur av tí menning, sum fer fram á eystara armi av Skálafjørðinum.
Nýggjasta tøknin.
Samstundis sum Magnstøðin í Saltangará lýkur øll krøv frá føroysku myndugleikunum, livir støðin upp til tey strongu donsku trygdarkrøvini til bensinstøðir. Hetta merkir m.a. at brennievnistangar- og rør hava dupultar veggir við sensorum ímillum veggjasíðurnar.
ØLL ERU HJARTALIGA VÆLKOMIN AT HÁTÍÐARHALDA LØTUNA SAMAN VIÐ OKKUM TÝSDAGIN 25.10 KL 14.00
*Einasta treyt er, at Magn fær loyvi at senda sms tilboð út umvegis fartelefonina hjá teimum 100, sum fáa vaskilyklarnar


text:
Mótakvøld í Sjókaféini
Hóskvøldið 13. mars kl. 19.30 hava handlarnir í Handilsmiðdeplinum í Runavík mótasýning í Sjókaféini við bátahylin í Runavík.
Handlarnir fara at vísa vármótan hjá børnum, kvinnum og monnum. Litirnir á klæðunum eru sera frískir, m.a. gult, grønt og lilla verður nógv at síggja í vár.
Tað, ið sermerkir nýggja klædnamótan, er at alt er loyvt og ikki er neyðugt at
klæðini hóska saman í sniði og litum.
Mótasýningin byrjar kl. 19.30. Tiltakið er ókeypis og til ber at keypa sær kaffi við
onkrun góðum afturvið.
Øll eru vælkomin til eitt hugnaligt kvøld í Handilsmiðdeplinum í Runavík


text:
Dar es Salaam
Dar es Salaam er størsti býur og týdningarmesti havabýur í Tansania. Býurin hevur fyrr itið Mzizima. Hann var høvuðsstaður landsins, til Dodoma gjørdist høvuðsstaður í 1973. Tað almenna fólkatalið í Dar es Salaam er umleið 4,3 milliónir (2012), men harafturat eru nógv túsund fólk, sum ikki eru skrásett nakrastaðni. Býurin er handilsmiðdepil í Tansania, og meginparturin av útflutningi landsins verður avskipaður haðan. Tað eru nógv ídnaðarvirki í býnum, og nógv ferðafólk vitjar hagar á hvørjum ári.


text:
Nordisk Rusmiddel Seminar 2018
Granskingin vísir týðiliga, at fyribyrgjandi arbeiðið riggar og vit eru væl við í Føroyum. Tí skulu vit halda fast um tær verkætlanir, sum vit longu nú arbeiða við. Tó liggja Føroyar á næst síðsta plássinum í norðurlondum, tá ið tað snýr seg um aldur fyri nær ein byrjar at drekka alkohol, so her hava vit nakað at arbeiða við, tí vit síggja, at tað hava onnur megnað at broytt í størri mun enn vit í Føroyum.
les meir
FÓLKAHEILSURÁÐIÐ skipar fyri NRS rúsevnisseminar í Føroyum hesa vikuna
Embætisfólk og fólk annars frá norðurlendsku fyrisitingunum
les meir
Ung og Rúsevni
Fjórða filmsbrotið í røðini For hundin, eri
les meir
Rúsevnismisnýtsla og sálarligar avbjóðingar
Rúsevnismisnýtsla er tengd at sosialum og sálarligum avbjóðingum. Vit vita frá ESPAD kanningunum, at rúsevnisnýtsla er nógv lægri millum 15 ára gomul í Føroyum enn í flestu evropeiskum londum.
les meir
Frásøgn frá 7. fundi um rúsevnisstøðuna í Føroyum 23. oktober 2012
Samanumtikið tykist tað sum, at narkotika innflutningurin
les meir
Nøkur orð um rúsevni
Av og á seinastu árini hoyra vit í miðlunum um ung, sum óvæntað eru vorðin ávirkað av rúsevnum.
les meir
Nordisk rusmiddelkonference - August 2011
Fólkaheilsuráðið var vertur, tá Nordisk rusmiddelkonference var hildin
les meir
Frásøgn frá fundi um rúsevnisstøðuna í Føroyum
Fundurin var 4. fundur um rúsevnisstøðuna í Føroyðum og varð hildin á Fólkaheilsuráðnum tann 2. juni 2010.
les meir
Til foreldur: At vera bundin av rúsevnum
At vera bundin sálarliga er ein sjúklig tráan eftir ávísum evni
les meir
Stutt um amfetamin
Kallinavn og útsjónd: Amfetamin verður eisini rópt „speed“.
les meir
Fundur um rúsevnisstøðuna 12/11-2008
Niðurstøðan av fundinum var, at tað eru framvegis narkotisk evni í umfari í Føroyum
les meir
Til foreldur: Hent at vita um rúsevni
Til foreldur: Hent at vita um rúsevni
les meir
Hvad indeholder ecstasy pillerne.pdf Sundhedsstyrelsen, 2006


text:
- Tíðindi, mentan og ítróttur
Øksamálið í rættinum í dag
Í dag klokkan 10 byrjar nevningatingið í Føroya rætti, har tveir menn eru ákærdir fyri drápsroynd.
Nevningatingið er í sambandi hendingina 6.mai í fjør, tá ein ungur maður varð álopin við millum annað øks, á vegamótinum Íslandsvegur/Landavegur í Havn.
Ákæruvaldið bað fyrr í ár um nýggja mentalkanning av báðum monnunum.
Málið varð seinkað av hesum.
Linda Hesselberg, ákæri, segði tá, at ymsar orsøkir vóru til tað, men hon vildi ikki hvørjar.
Mentalkanningin hevur stóran týdning, tí m.a. skulu nevningarnir svara, um menninir eru fevndir av grein 16 í revsilógini, sum snýr seg um, um persónur er sálarliga sjúkur nú ella tá hann framdi gerðina.
Sambært grein 16 kunnu slíkir persónar, sum meginregla, ikki verða dømdir í fongsul, men verða dømdir í sálarliga viðgerð.
Fyrsti fundur í nevningatinginum er fyrrapartin. Tilsamans seks dagar eru settir av í rættinum til nevningatingið.
Sí eisini


text:
Eyðun Klakstein 11.01.2018 (17:05)
Grønland: 24 børn bíðaðu uttanfyri vertshús
Heilsumyndugleikarnir í Grønlandi hava í sambandi við eygleiðing staðfest, at lønarútgjaldingar í alt ov stóran mun merkja drykkjuskapur hjá fólki.
Blaðið AG skrivar, at fólk hjá Heilsumálaráðnum hava eygleitt fólk í Tasiilaq, og har kundu tey staðfesta, at tá ið lønin kom á konto hjá fólki hóskvøld kl 23.00, fóru tey á vertshús.
65 fólk komu á vertshúsið um tað mundið, og eygleiðararnir taldu upp í 24 børn, sum bíðaðu eftir foreldrunum uttan fyri vertshúsið Eingin vakt var í hurðini, og tí gingu børnini eisini stundum inn á vertshúsið, skrivar AG.
Eigarin av vertshúsinum heldur, at tað er ikki teirra trupulleiki, at børn eru í nánd av vertshúsinum. Foreldrini hava ábyrgd av børnunum, og tað hevur einki við vertshúsið at gera. Í ringasta føri má løgreglan senda børnini heim, sigur eigarin við AG.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Carrie E. Breck
Lag: Edvin O. Excell
Týtt: Victor Danielsen
1. Ein Frelsara dýrdligan fann eg,
men leingi mín sál ei hann sá;
nú vitna um náði hans kann eg,
at øll skulu kenna hann fá.
Niðurlag:
Øll, ja, øll skulu sjá,
øll, ja, øll skulu sjá –
hin Frelsara dýra, eg eigi,
hann øll, ja, øll skulu sjá.
2. Av øllum hin fagrasti er hann,
Guds dýrd øll í honum jú býr;
og tó til sín egna meg ger hann,
ein syndara arman, sum trýr.
3. Vil myrkursins vald á meg herja
og leggja sítt net á mín veg,
eg veit, at meg Jesus skal verja
og styðja í stríðinum meg.
4. Mítt lív og mín kærleika beri
eg honum, ið veitti mær alt;
av øllum hans undrum tó veri
tað størst, hann meg hevur útvalt!


text:
Frumsýning:
17. februar 2018
TÍÐ: Týs - frí kl. 19.30, Ley-Sun kl. 18.00
LONGD: 80 minuttir
KOSTNAÐUR: 240 kr
Ung og lesandi: 120 kr
Leikur & matur: 749 kr
LEIKSTJÓRI: Christoffer Berdal
LEIKRIT: Peter Asmussen
PALLMYND & LJÓSDESIGN: Turpin N. Djurhuus
TÝÐING: Hans Tórgarð
TÓNLEIKUR: Sakaris
LEIKARAR: Hans Tórgarð, Beinta Clothier, Gunnvá Zachariasen og Allan Dalsgarð
12 SØGUR UM at finna, merkja, fáa, geva, líta á, missa, varðveita, tora, trúgva upp á og ynskja KÆRLEIKA
SOLI DEO GLORIA eftir Peter Asmussen, er ein kaleidoskopiskur leikur um okkum menniskju í støðum har tørvurin á kærleika er størstur og evnini at elska eru minst. Ein leikur um at vera á lívi og at vera í lívinum.
Peter Asmussen (1957-2016) var danskur rithøvundur, dramatikari og leikritahøvundur. Hann vann tvær ferðir Reumert virðislønina sum ársins dramatikari, fyrru ferð í 2010 fyri INGEN MØDER NOGEN og seinnu ferðina í 2016 fyri SOLI DEO GLORIA. Peter Asmussen skrivaði harumframt m.a. filmshandritið til Breaking the Waves saman við Lars von Trier í 1996.
Peter Asmussen skrivar beinrakið og uttan stórvegis undirtekst og hann letur leiklutirnar siga tingini bart út. Í grundgevingini fyri, at lata Peter Asmussen Reumert prísin fyri SOLI DEO GLORIA segði dómsnevndin m.a:
Peter Asmussen er áður framførdur í Føroyum. Í 2016 vitjaðu íslendsku leikararnir Maria Ellingsen og Bjørn Ingi Hilmarsson við EINGIN MØTIR NØKRUM (Ingen møder nogen), og SOLI DEO GLORIA var sama árið framførdur sum Reading (upplestur) á norðurlendska festivalinum DAGARNIR 2016


text:
Ari av Rana
14.06.2018 - 11:01
Ítróttur > Ítróttur > Fótbóltur
Leikskráin fyri komandi kappingarár í Premier League er nú almannakunngjørd, og stórdystur er á skránni longu á fyrsta leikdegi.
Arsenal hevur eina torføra byrjan. Teir fáa vitjan av Manchester City á fyrsta leikdegi, áðrenn teir fara á vitjan hjá grannunum í Chelsea.
Chelsea spæla fyrsta dyst á útviølli móti Huddersfield, Tottenham fara norður til Newcastle, Manchester United tekur móti Leicester, meðan Liverpool tekur ímóti West Ham.
Heimavøllurin hjá Tottenham, White Hart Lane, verður ikki tøkur til byrjanina av kappingarárinum. Leikvøllurin verður umbygdur, og veðrur klárur til vikuskiftið 15.-16. september. Tá fær Totenham vitjan av Liverpool.
Vikuskiftini 1.-2. desember og 2.-3. mars verða tveir grannadystir spældir. Fyrsta vikuskiftið bresta Arsenal og Tottenham saman á Emirates Stadium, meðan Liverpool tekur ímóti Everton á Anfield. Næsta vikuskiftið eru tað Tottenham og Everton, sum eiga heimavøll.
Fyrsti grannadysturin í Manchester verður 10 november, tá Manchester United tekur ímóti Manchester City.
Liverpool og Manchester United bresta saman í Liverpool 15. desember, meðan Manchester United eigur heimavøll 23. februar.


text:
26. oktober 2011
Fá pláss eftir til tannrøkt.
Enn eru nøkur heilt fá pláss eftir til tannrøkt, sum verður í havnardali í komandi viku.
Tann 1 og 2 Novembur ber til at fáa kannað rossið hjá sær hjá serlærdum rossatannrøktara.
Glenn og Jórun hava nógvar royndir innan hesa viðgerð og eru tað ikki so fá ross sum hava fingið eina betri tilveru takka teimum. Tekning fer fram á joso@paradis.dk
Um tú møguliga bert vil hava eina fakliga meting um støðuna hjá tímun rossi á tí økinum, ber til at møta upp og fáa Glenn at hyggja ókeypis og vísa á um rossinum tørvar eina viðgerð. Hon kann so eventuelt gerast næstu ferð tey koma til Føroyar.
Tann 1 og 2 Novembur ber til at fáa kannað rossið hjá sær hjá serlærdum rossatannrøktara.
Glenn og Jórun hava nógvar royndir innan hesa viðgerð og eru tað ikki so fá ross sum hava fingið eina betri tilveru takka teimum. Tekning fer fram á joso@paradis.dk
Um tú møguliga bert vil hava eina fakliga meting um støðuna hjá tímun rossi á tí økinum, ber til at møta upp og fáa Glenn at hyggja ókeypis og vísa á um rossinum tørvar eina viðgerð. Hon kann so eventuelt gerast næstu ferð tey koma til Føroyar.
10. oktober 2011
Tannrøkt
So er aftur møguleiki at fáa tannrøkt til ross í Føroyum.
Glenn og Jórun koma til Føroyar 1/11 og ber til at bíleggja kanning ella viðgerð á joso@paradis.dk
Hendan tannrøkt hevur hjálpt nógvum rossum at fáa eitt betri lív.
Frámerkir: Tiltøk
Abonner på: Indlæg (Atom)


text:
Orð og lag: Rani Nolsøe
Nú er morgun og regnið vætir ein vetrartroyttan bý
havsbrúnnar kámast í tokuni
og minka mín heimliga heim
men hóast verðin er nógv nógv størri enn hesin dagur er
so eri eg alt og onki í míni tíð
Og regnið larmar og slær á rútin hendan tíðin minnir meg á
tann menniskjaliga leiklutin
úr Eden til mínar dagar og kanska Holocaust
og tað skuldu vera vit sum tey einastu ráddu her
vit sum sáddu og góvu áðrenn vit fingu vald
og her siti..
eg við lívinum, við visjónunum
og onkrum kjansi afturat
sum allir tykjast og forfarast
eg spyrji til hvat
Men skútan stevnir og hjólið melur – vit taka ein dag ísenn
ongin hugsar um dagin í morgin
vit skammast jú yvir leivdirnar frá ígjár
..eg rópi hart út í regnið – orð, meðan tokan fjalir meg
og vejli at trúgva tað framvegis finst ein vegur út
tí her livi..
Eg við lívinum, við visjónunum
og onkrum kjansi afturat


text:
Gongutśrur Fossanes-Mśli
Taš hevur ikki višra serliga vęl til gongutśrarnar ķ įr. Soleišis var sunnudagin 4. juli 2010. Eysturoyar Gongufelag hevši ętlaš at gingiš śr Įrnafirši til Norštoftir eftir bygdagųtuni, men taš var taš ikki vešur til vegna regn og mjųrka. Taš sį nakaš betur śt noršanfyri og tķ varš avgjųrt at ganga av Fossanesi noršanfyri Noršdepli til Mśla,
Vit gingu noršur eftir vegnum, men į veg sušuraftur fóru vit eisini nišan ķ Klivsdal at hyggja til eitt ternubųli.
Palli Simonsen var feršaleišari og 27 fólk tóku lut į tśrinum.


text:
Orð: Hans Andrias Djurhuus
Lag: Hans Jacob Højgaard
1. Lítla Marin droymdi,
hon sá eitt jólatræ,
sum stóð einsamalt á eini fløtu.
Har kom mamman gangandi og festi ljós í tað,
tá ið skýming fór at káma gøtu.
2. Ljósini tey skinu, og tá var træið bjart,
á tess greinum lýstu heimsins stjørnur
blankar, sum tá tú tær um veturnætur sært,
tá ið glerið leggur lok á tjørnir.
3. Fram har gingu vættrar yvir frystan svørð,
fóru tær at dansa har um træið;
sungu tær um vetrardýrd og jólafrið á jørð.
Marin lýddi hugtikin á lagið.
4. Og so fór at kava – og so var træið skrýtt,
flykrur løgdust lið um lið á greinar;
hvítar vóru gøturnar, fløtulendið hvítt,
hvítar túgvur, hvítir allir steinar.
5. Fuglar komu flúgvandi, bóru bond og fløgg,
tað var sum tað átti – alt í lagi –
eisini so bóru teir so fjálg og vøkur pløgg,
sum teir løgdu varliga um træið.
6. Marin lá og droymdi, men vaknaði av tí,
mánin lýsti gylt á kinn og enni;
tá fór hon at smílast, tí brosandi og blíð
har sat mamman framman fyri henni.


text:
Ingi Samuelsen
03.08.2017 - 13:35
Mentan > Lívsstíls- & brúkaraevni > Matur & matgerð
Um áhugi er fyri einari skinku á jólum næsta ár, ið er turkað í føroyskum hjalli, so ræður um at gera vart við seg í góðari tíð.
Undan summarstøðginum samtykti Løgtingið eina lóg, sum ger, at nú ber til at halda áfram við at turka skinkur og ostar í størri mun. Og áhugin fyri skinkuni er stórur, tí hon kann standa seg í kapping við tær bestu útlendsku skinkurnar.
Tað sigur ein av stigtakarunum til hesar royndirnar, Jóhan Mortensen, sum eisini upplýsir, at útlendskur áhugi er fyri skinkunum.
Tað tekur 12 til 14 mánaðir at turka eina skinku, sum vigar um 3,5 kilo. Tí verður nú eftir summarstøðgin farið undir at hanga upp skinkurnar, sum eru ætlaðar at lata til jóla 2018. Skinkurnar verða hongdar upp í hjallum norðanfyri, upplýsir Jóhan Mortensen.
Ein partur av hesi nøgd verða í næstum boðin út, har tað verður gjørligt at binda seg fyri eina heila ella hálva skinku, sum – um alt gongur væl – verður leverað til jólini 2018.
Tað, sum nú stendur fyri, er at arbeiða fyri at broyta handilsavtaluna við Evropa Samveldið.
- Næsta takið verður at fáa eina broyting í okkara ES handilsavtalu, so tað fer at bera til at útflyta. Okkara núverandi handilsavtala við ES er ikki nøktandi, tí talan er um totalt forboð fyri útflutningi av føroyskum landbúnaravørum yvirhøvur, sigur Jóhan Mortensen.


text:
Lív var sett aftur í tilbúgving í gjár - í morgun kom fyrsta uppgávan
20-04-2018 - 20:22 - Jóanis Albert Nielsen
Klokkan 08:29 í morgun fekk MRCC støðin eina fráboðan um, at neyðugt var at fáa flutt ein persón av Nólsoy og inn til Havnar har hann skuldi á Landssjúkrahúsið.
Boð blivu send eftir bjargingarbátinum Lív, sum so seint sum seint í gjárskvøldið var settur aftur í tilbúgving eftir at hava verið í Svøríki til viðlíkahald. Lív var tikin úr tilbúgving 21. feb.
Klokkan 9 var Lív í Nólsoy, og klokkan 9:55 var Lív aftur í Havn við sjúklinginum.


text:
Persónligur stuðul hjá barni
Nú gleða børnini seg til, at skúlin byrjar aftur aftaná eina langa summmarferiu, men skúlagongd er ikki ein sjálvfylgja hjá øllum børnum í heiminum. Við at gerast persónligur stuðul, kanst tú vera við til at broyta alt lívið hjá barninum.
Børnini í Liberia gleða seg eisini nú skúlin byrjar aftur, men tíverri sleppa ikki øll í skúla, tí foreldrini hava ikki ráð at gjalda.
Barnahjálpin heitir á teg um at vera við til at stuðla einum barni við kr. 250 um mánaðin, og vera við til at broyta lívið hjá einum barni, einari familju og einari bygd. Allar hesar genturnar hava brúk fyri stuðli til at sleppa í skúla.
Tú fært mynd av barninum og tíðindir, so tú kanst fylgja við hvussu tað gongur hjá barninum.
Skriva til andrea@barnahjalp.fo, hilda@barnahjalp.fo ella ring á 222085.


text:
Skráin fyri fótbóltsskúlanum
TB | 11/08/13
Skráin fyri fótbóltsskúlanum í døgunum 14-16 august er nú liðug og kann lesast niðanfyri.
Fótbóltsskúlin á Tvøroyri er eitt afturvendandi tiltak fyri børn í aldrinum 6 – 16 ár, ið TB hevur skipað fyri í fleiri ár.
Skráin í ár verður soleiðis:
Onsdagin 14. August 13:00-18:00.
Buffét kl 15:00.
Tórsdagin 15. August 9:30-15:00.
Buffét kl 12:00.
Fríggjadagin 16 August 9:30-15:00.
Buffét kl 12:00.
Dagarnir verða hildnir á nýggja vøllinum við Stórá og bufféin verður í forhøllini í Trongisvágs skúla.
Tá skúlin er liðugur fríggjadagin fáa børnini handað eitt diplom, ein ryggsekk, eina svimjutasku, ein drekkidunk og ein fótbólt. Foreldur/avvarandi eru vælkomin at verða við til hesa løtu, ið byrjar kl 14:00 í forhøllini í skúlanum.
Vit gleða okkum at síggja allir 120 luttakararnir og síggja fram til nakrir stuttligir, læruríkir og mennandi dagar.
Við fótbóltskvøðu
Tvøroyrar Bóltfelag
Charlotta Nielsen
Forkvinna í ungdómsdeildini


text:
Fyrr høvdu børn í teimum ymsu londunum í verðini ógvuliga ymisk rættindi. ST – Sameindu tjóðir - er ein altjóða felagsskapur, sum varð settur á stovn í 1945, beint eftir seinna heimsbardaga, fyri at forða fyri fleiri kríggjum í heiminum. Í 1979 var Altjóða Barnaár, og londini í ST vóru samd um at gera ein Barnarættindasáttmála. Londini hildu, at børn skulu hava serlig rættindi, tí børn eru viðbrekin og skulu hava hjálp og umsorgan. Barnarættindasáttmálin skuldi geva somu rættindi til øll børn í teimum ymsu londunum í verðini.
Tað tók ST tíggju ár at blíva samd um, hvat skuldi standa í Barnarættindasáttmálanum, men tann 20. november í 1989 varð Barnarættindasáttmálin veruleiki. Tey flestu lond í verðini hava skrivað undir Barnarættindasáttmálan. Føroyar skrivaðu undir Barnarættindasáttmálan í 1992. Tað merkir, at myndugleikarnir í Føroyum, t.e. kommunur, barnaverndir, politi, skúlar, o.s.fr., skulu halda tað, sum stendur í Barnarættindasáttmálanum.
Fimta hvørt ár skulu londini skriva eina frágreiðing til ST og greiða frá, hvussu børn í teirra landi hava tað, og hvussu gongur at halda Barnarættindasáttmálan. ST skrivar so aftur til londini og sigur teimum, hvat tey kunnu gera betur.
Umframt Barnarættindasáttmálan hava vit eisini serligar lógir, sum snúgva seg um børn, t.d. barnaverndarlóg og lóg um foreldramyndugleika og samveru. Tað, sum stendur í serligu lógunum skal samsvara tí, sum stendur í Barnarættindasáttmálanum.


text:
Orð og lag: Aage Samuelsen
Týtt: Kajfinn Hammer
Viðmerking: Týddur í 1992.
1. Nú eg siga vil tær um mín Frelsara,
fram um alt Hann møtti mær við kærleika;
Hann til allar tíðir gjørdi undur stór,
frelsti meg frá glatan – syndabyrðan fór.
Niðurlag: Jesus, bara Jesus, er mítt gleðilag,
hjartað flýtur yvir av gleði hvønn ein dag.
Um í royndarstundum eg so nívdur var,
veit eg tó at Jesus altíð er mær nær.
2. Tá hin falna kvinnan kom til Sikars brunn
nýggjan lovsang legði Hann í hennar munn!
Fram í hennar lívi breyt eitt ævigt vár,
og úr hennar’ hjarta fleyt ein kelda klár!
3. Minnist tú teir tíggju so spitalsku menn?
“Grøð Tú okkum, Jesus!” – róptu teir ísenn!
Allir gjørdust reinir, burt var sorg og sút,
Jesus, bara Jesus, fríaði teir út!


text:
Universitetsbýir í Arktis
Í hesari vikuni hevði Jens Christian S. Justinussen framløgu á altjóða ráðstevnu í Rovaniemi, Finnlandi.
Týsdagin hevði Jens Christian S. Justinussen, adjunktur á Søgu- og Samfelagsdeildini, framløgu á altjóða ráðstevnuni “In the Spirit of the Rovaniemi Process” í Finnlandi. Evnið var “Arctic university cities and knowledge-based economies - before, now and in the future: Reykjavík, Akureyri, Tórshavn, Nuuk and Sisimiut”. Framløgan snúði seg um týdningin av hægri útbúgving fyri samfelagsligu menningina í Íslandi, Føroyum og Grønlandi.
Framløgan var gjørd í samstarvi við Ramus Bertelsen frá Aalborg University og Coco Smith frá Royal Haskoning DHV, sum ikki fekk verið til staðar.
Úrtakið til framløguna sæst í leinki
Um Rovaniemi Process ráðstevnuna, sí leinki
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Alf Prøjsen
Týtt: Regin D. Patursson
Helena hara er so glað í dag.
Tá klokkan ringir spelar hon avstað,
slongir taskuna upp á sítt gráa skinn,
so niðan brekkuna og upp á fjallatind.
Long aftan og stutt framman.
Á sum hon rennur, sigur mamman.
Helena hara er so snotilig,
hon situr friðarlig og fylgir við,
bustar altíð tenn og er so fín og rein.
Hon tuskar sum eitt fok á hvítum fannum heim.
Helena etur bæði gras og lyng.
Hon er so kring at dansa runt í ring.
Tá tað frystir og er stilt – er lagið gott,
og mánin skínur á tær eina heila nátt.
Men ofta er Helena hara svong.
Á fjøru kemur hon at eta tang.
Tó, – hon noyðist hvørja ferð at hugsa um,
hvussu vamdamikið er við bilunum.
Mót’ jólum stákast tær við jólamat.
Tær snøgga holuna og hjálpast at.
Reinska veggirnar og feia alt útum.
Tað er so nógv at gera undan jólunum.
Helena strýkur sína skjúrtuflipp
og greiðir sær sín mjúka halasnipp.
Longu oyrini hon leggur afturá.
Bert nøsin er í dimmum – annars er hon grá.
Helena erpar sær, tá hon fer út.
Hon fær sær nógva ferð og bóltar rút.
Allan seinnapartin eru tær í sving –
skýmir, fer hon inn at gera skúlating.
Á fjallatindinum er bert og kalt.
Tann oyralanga sær og hoyrir alt.
Ovast uppi vetrarklødd hon situr nú
og bíðar eftir jólaaftan eins og tú.
Stutt framman – long aftan.
Hon gleðir seg til jólaaftan.


text:
Litava
Litava (Litaviskt: Lietuva) er lýðveldi í Miðevropa. Litava hevur mark við Eystrasalt, Russland (Kaliningrad) og Lettland í norðri, Pólland í vestri, og Hvítarussland. Litava mørkini eru, kanska meiri enn onnur evropeisk, broytt óteljandi ferðir í søguni. Litava skilur seg á mangan hátt frá hinum báðum Baltalondunum. Meginparturin av fólkinum er litavar; í Estlandi og Lettlandi er rættiliga stórur partur av fólkinum tilfluttir russarar. Mesta fólkið býr eisini inni í landinum - har høvuðsstaðurin, Vilnius, eisini er - og ikki við strendurnar. Triðja, sum víkur frá, er fruktagóða jørðin. Litava var fyrsta landið í fyrrverandi Sovjetsamveldinum, sum tók loysing, og síðan hevur Litava leita vestureftir. Litava er limur í bæði NATO, ES og ST. Litava gekk soleiðis á odda fyri at koma burturúr Sovjetsamveldinum, og tað kostaði eisini eitt hart stríð við stjórnina í Moskva, sum eisini royndi at brúka vald at steðga loysingarroyndini.
Búskapur[rætta | rætta wikitekst]
Litava er eitt land í vøkstri og við nógvum møguleikum, og landið hevur ment seg til at hava ein opnan marknaðarbúskap. Litava hevði ætlað at gerast partur av evra-samstarvinum í ES í 2007, men orsaka av ov høgari inflatión, sleppur Litava ikki við enn [1].
Landbúnaðurin hevur stóran týdning fyri litavska búskapin.
Hygg eisini at[rætta | rætta wikitekst]
Ávisingar úteftir[rætta | rætta wikitekst]


text:
- Tíðindi, mentan og ítróttur
Filippinar bøta um føroyska kvinnuundirskotið
Tilsamans búðu 845 fleiri kvinnur í Føroyum í 2017 enn í 2010, størsti parturin er føddur í Danmark og Føroyum.
Tilflytingin úr Danmark er størsta orsøkin til, at undirskotið av kvinnum í føroyska samfelagnum er minkað seinastu árini. Men vøksturin millum kvinnur í suðureysturasia hjálpir eisini væl til.
Uttanfyri ríkisfelagsskapin er vøksturin nógv størstur millum kvinnur føddar í Filipsoyggjum og Tailandi.
104 fleiri kvinnur frá Filipsoyggjum búðu í Føroyum í 2017 samanborið við 2010, og 46 fleiri, sum eru føddar í Tailandi.
Á triðja og fjórða plássi liggja kvinnur føddar í Noregi og Serbia og Montenegro, men har er vøksturin bara 13 kvinnur frá 2010 til 2017.
(Kelda: Hagstova Føroya)
Sí eisini


text:
Skilhaldsreglur fyri Tórshavnar Musikkskúla
- Øll á skúlanum eiga at sýna umhugsni og sømiligan atburð, soleiðis at skúlin kann virka øllum at gagni
- Fyrilit skal havast fyri øllum teimum, sum virka í skúlanum, fyri húsinum og tí, sum inni er.
- Hølini skulu, eftir brúk, latast aftur í sama standi, sum tey vóru fingin í.
- Tey, ið hava tilknýti til skúlan, antin sum lærari ella miðnámsnæmingur, hava rætt til at brúka tónleikahølini í Tórshavnar Musikkskúla uttan kostnað, treytað av, at hølini eru tøk í hølisyvirlitinum í SpeedAdmin skipanini.
- Ljóðførini hjá Tórshavnar Musikkskúla, ið hoyra heima í ávísum høli og sum dagliga verða nýtt til frálæru, skulu ikki flytast millum hølini.
- Ljóðførini skulu undir ongum umstøðum nýtast uttanfyri skúlan uttan í serligum førum og uttan serstakt loyvi, sum einans kann gevast av leiðslu stovnsins. Hetta er galdandi fyri lærarar og næmingar. Brot á hetta kann viðføra endurgjald fyri ljóðførið.
- Øll høli í Tórshavnar Musikkskúla eru fevnd av reglugerð hjá Tórshavnar Kommunu, har børn og ung ferðast. Tað er tí strangliga bannað, at rúsdrekka ella annað rúsandi verður nýtt á skúlanum uttan serstakt loyvi, sum einans kann gevast av leiðslu stovnsins.
- Um trupulleikar eru við hølunum ella ljóðførunum, skal hetta fráboðast til leiðslu stovnsins.


text:
Hví læra reyðu flokkarnir ongantíð at halda fingrarnar frá fiskivinnuni og detailstýra henni?
Søgan endurtekur seg, soleiðis byrjar Edmund Joensen sítt lesarabræv í dag. Henn heldur fram, "hví læra reyðu flokkarnir ongantíð at halda fingrarnar frá fiskivinnuni og detailstýra henni"?
Einaferð var politikkurin, flakavirkir á hvørjum tanga. Síðani vóru politisk aliloyvi givin sum húsmannsbrúk, inntil heila molivittið for á húsagang, sum seinni tók við sær bankar og samfelag meira og minni, og nú er tað – Gud hjálpi okkum – byrjað aftur við politiskum økis- ella sokallaðum menningarkvotum.
Reyðir flokkar
Tað sær út til, at reyðir politiskir flokkar læra tað ongantið. Ikki at blanda seg upp í sjálva vinnuna og fríu kappingina um at vinna pengar inn til landið.
Tað gongur galið hvørja ferð, og tað skal ongin billa mær inn, at tað verður ørvisið hesuferð.
Kappast dag og nátt
Tann rætta vinnan kappast ikki bara innanlands. Hon kappast við alla vinnu í heiminum, dag og nátt, heilagt og gerandis. Her hevur tann almenna sentralstýringin ikki ein tjans í kappingini. Tað almenna liggur ikki vakið um náttina, og um hvussu næsti dagur skal eydnast og yvirlivast, sum fólkið í vinnuni ger og má fyri at yvirlivað.
Tann ónda ringrásin
Líka mikið hvussu ein vendir og snarar sokallaðu økis- og menningarkvotunum, og hvussu nógvar nevndir verða settar, so eru hetta politiskar útlutingar, sum fara fram.
Tann ónda ringrásin, sum vit loksins komu burtur úr aftan á svára húsagangin fyrst í nítiárunum, ferð nú í gongd aftur. Tá ið fyrst gongd er sett á politiska útlutan, so steðgast ikki aftur. Øll vilja sjálvandi hava sama rætt til politiska útluting, tað sigur seg sjálvt.
Søgan hevur tað við at endurtaka seg, og tað fer hon tíverri eisini at gera hesuferð. Taparin verður aftur tann sami sum seinast, Føroya fólk.
Tann politiska uppgávan
Politiska uppgávan er ikki í einkulheitum at siga, hvør skal hava kvotur ella ikki. Uppgávan hjá politiska mynduleikanum er at gera skipanir og skapa karmarnar og syrgja fyri at hava stabilitet og reglur fyri, hvussu vinnan sjálv kann húsast. Eisini at syrgja fyri, at úrtøkan kemur øllum landsins íbúgvum til góðar.
Tað er tann veruliga politiska uppgávan.
Sonevndur liberalur flokkur
Tað almenna skal halda sínar fingrar burtur frá at detailstýra vinnilívinum. Tað gongur heilt vist galið, og sporini ræða.
Tað sær tíverri út til, at teir reyðu flokkarnir læra tað ongantíð. Ein sokallaður liberalur flokkur heldur hondina bæði yvir og undir teimum reyðu. Hann kann ikki hava tað gott, sum tikið verður til.
Edmund Joensen
Løgtingsmaður fyri Sambandsflokkin
( innsent til R7 )
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Orð og lag: Teitur Lassen
útvarpið sendir eitt tilvildarligt lag
sum sveimar ígjøgnum eitt vindeyga
úr einum húsi sum sigur
“vit hava tað gott!”
Havnin er ein lítil bygd
klaverini tey standa still
ímeðan fólk fara í býin
so seint gongur tíðin
onkunstaðni spælir mítt yndisorkestur
í einum høli har ung eru samlaði saman
men eg vil ikki droyma, eg vil bara kenna
bíði eftir bussinum
bara eg og mínar vónir
eg havi hendur í lumma
og sjeytan krónur
Havnin er ein lítil bygd
ein viti mítt í havinum
nú fari eg at vitja
ein góðan vin
skip sigla út til fremmand lond
eg síggi meg sita á eini heitari strond
tí her hendir svarta onki
hesin forbannaði bussurin kemur ikki
Havnin er ein lítil bygd
her er so trongligt, men eisini so trygt
eg vil bara gloyma at tað finst nakað annað


text:
Skúlafótbóltur er ein ókeypis annarleiðis spennandi fótbóltskapping fyri ymisku árgangirnar í fólkaskúlanum og fyri miðnámsskúlar.
Í góðum samstarvi við stuðlar okkara bjóða vit øllum skúlum, skúlaflokkum og næmingum í fólkaskúlanum og miðnámsskúlanum til ókeypis fótbóltskapping – Skúlafótbólt – í Vági.
Skúlafótbóltur hevur fokus á tað sosiala, á heilsu, á rørslu og á at fótbóltur er fyri øll. Umframt at talan er um ein fótbóltskapping, so er tað eisini ein týðandi partur av Skúlafótbólti, at talan verður um nakrar stuttligar og spennandi dagar saman við floksfelagum í egnum skúla, og floksfelagum á sama árgangi úr øðrum skúlum.


text:
Pætur Hjalmar Evensson 05.08.2018 (14:00)
Dronuálop í Venesuela
Eitt dronuálop hevur í dag verið í Venesuela. Hetta hendi meðan forsetin, Nicolás Maduro, helt røðu til stórt hernaðartiltak í høvuðsstaðnum, Caracas.
Talan var um tvær dronur, ið vóru pakkaðar við spreingievni. Sjey hermenn vórðu særdir, og fleiri fólk vórðu handtikin, sambært BBC.
Nicolás Maduro gevur grannatjóðini, Kolumbia, skyldina fyri álopið. Hann hevur einki prógv fyri uppáhaldið, men sigur við miðlar, at hann er ikki í iva um, at tað var kolumbianski forsetin, Juan Manuel Santos, ið er maðurin aftanfyri hetta. Hann meinar, at hetta var ein roynd uppá at drepa hann.
Kolumbiska stjórnin kastar allar ákærurnar frá sær og siga seg einki hava við dronuálopið at gera.
Hernaðartiltakið varð sent beinleiðis í sjónvarpinum. Omanfyri eru upptøkur av hendingini at síggja, har tað sæst, at forsetin og onnur varnast hetta, og soldatar byrja at renna avstað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Evangeliið eftir Matteus, kapittul 8
Jesus grøðir spitalskan mann
v1
Men tá ið hann gekk oman av fjallinum, fylgdu honum stórar mannamúgvur.
v2
Og sí, ein spitalskur maður kom og fell til jarðar fyri honum og segði: «Harri, um tú vilt, so kanst tú gera meg reinan.»
v3
Og hann rætti út hondina, nam við hann og segði: «Eg vil, verð reinur!» Og við tað sama varð spitalska sjúka hansara reinsað.
v4
Og Jesus sigur við hann: «Síggj til, at tú ikki sigur nøkrum frá hesum; men far avstað og sýn teg fyri presti, og ber fram ta gávu, sum Móses hevur ásett, til ein vitnisburð fyri teimum.»
Drongur herhøvdingans
v5
Men tá ið hann var komin inn í Kapernaum, kom til hansara ein herhøvdingi og bað hann og segði:
v6
«Harri, drongur mín liggur giktsjúkur heima við hús og hevur svára pínu.»
v7
Hann sigur við hann: «Eg skal koma og gera hann frískan.»
v8
Men herhøvdingin svaraði og segði: «Harri, eg eri ikki verdur, at tú kemur á gátt hjá mær; men sig tað bert við einum orði, so verður drongur mín frískur.
v9
Tí at eg eri sjálvur ein maður, ið standi undir øðrum og havi hermenn undir mær; og sigi eg við henda: «Far!» so fer hann; og við ein annan: «Kom!» so kemur hann; og við húskall mín: «Ger hetta!» so ger hann tað.»
v10
Tá ið Jesus hoyrdi hetta, undraðist hann og segði við tey, ið fylgdust við honum: «Sanniliga sigi eg tykkum, ikki í sjálvum Ísrael havi eg funnið slíka trúgv.
v11
Men eg sigi tykkum, at mong skulu koma eystaneftir og vestaneftir at sita til borðs við Ábrahami og Ísaki og Jákupi í himmiríki;
v12
men ríkisins børn skulu verða koyrd út í myrkrið fyri uttan; har skal verða grátur og tannagrísl.»
v13
Og Jesus segði við herhøvdingan: «Far tú heim; tær verði, sum tú trúði!» Og drongurin varð frískur í somu stund.
Vermóðir Pæturs og onnur vórðu grødd
v14
Og tá ið Jesus kom inn við hús hjá Pæturi, sá hann vermóður hansara liggja sjúka av hitasótt.
v15
Og hann nam við hond hennara, og hitasóttin fór av henni; og hon fór upp og borðreiddi fyri honum.
v16
Men tá ið komið var at kvøldi, bóru tey til hansara mong, ið vóru plágað av illum andum; og hann rak út andarnar við einum orði; og øllum teimum, ið høvdu ilt, hjálpti hann,
v17
at tað skuldi ganga út, ið talað er av Jesaja profeti, tá ið hann sigur: «Hann tók ilskur várar, og sjúkur várar bar hann.»
Tveir, ið vilja fylgja Jesusi
v18
Men tá ið Jesus sá stórar mannamúgvur rundan um seg, beyð hann, at teir skuldu fara yvir um hinumegin.
v19
Og har kom fram ein skriftlærdur og segði við hann: «Meistari, eg vil fylgja tær, hvar tú so fert.»
v20
Og Jesus sigur við hann: «Revar eiga holur, og reiður eiga himmalsins fuglar; men menniskjusonurin eigur ikki tað, sum hann kann halla høvur sítt at.»
v21
Og ein annar av lærusveinunum segði við hann: «Harri, lova mær fyrst at fara og jarða faðir mín.»
v22
Men Jesus segði við hann: «Fylg tú mær, og lat tey deyðu jarða síni deyðu!»
Jesus blíðkar illveðrið á sjónum
v23
Og tá ið hann steig í bátin, fylgdu honum lærusveinar hansara.
v24
Og sí, tá varð harðveður á vatninum, so at báturin fjaldist av aldunum; men hann lá og svav.
v25
Og teir fóru og vaktu hann og søgdu: «Harri, bjarga okkum! Vit ganga burtur!»
v26
Og hann sigur við teir: «Hví eru tit ræddir, fátrúnu menn!» So reistist hann og hóttaði at vindi og aldum, og tað varð blikalogn.
v27
Men menninir undraðust og søgdu: «Hvør maður er hetta, at bæði vindur og veður eru honum lýðin?»
Jesus hjá Gadarenum
v28
Og tá ið hann var komin yvir um hinumegin í bygdalagið hjá Gadarenum, møttu honum tveir menn við illum andum; teir komu út úr gravarhellunum, ógvuliga ólátaðir, so at eingin kundi sleppa fram tann vegin.
v29
Og sí, teir rópaðu og søgdu: «Hvat hava vit at gera við teg, tú sonur Guðs? Ert tú komin higar, áðrenn tíðin er, at pína okkum?»
v30
Men langt frá teimum var eitt svínafylgi, sum gekk á biti.
v31
Men teir illu andarnir bóðu hann og søgdu: «Um tú rekur okkum út, so lat okkum fara í svínafylgið!»
v32
Og hann segði við teir: «Farið!» Men teir fóru út og fóru í svínini; og sí, alt fylgið tusti oman av hamrinum í vatnið og druknaði í vatninum.
v33
Men hirðarnir rýmdu og fóru inn í bygdina og søgdu frá øllum, eisini, hvussu monnunum við teimum illu andunum hevði gingist.
v34
Og sí, øll bygdin fór út ímóti Jesusi, og tá ið tey sóu hann, bóðu tey hann fara burtur úr bygdaløgum teirra.


text:
Fyri jól í 2014 fór eg at gera 3víddar myndir, sum eg kalli Dreymrúm ella Tableux vivants, smáir heldur surealistiskir pallar, har áskoðarin sjálvur kann ímynda sær, hvør søgan er. Á Ólavsøkuframsýningini 2015 slapp ein av myndum mínum gjøgnum nálareygað og í apríl 2016 hevði eg soloframsýning í Dansistovuni í Norðurlandahúsinum.
Tableaux vivant er eitt slag av performance list, sum serliga nýtt í 1800-talinum, fram til livandi myndir á filmi gjørdust vanligar. Tableaux vivant hava sín uppruna í miðøld, har tað ofta vóru átrúnarligar pallsetingar.
Undir framførsluni av einum tableau vivant skuldu luttakararnir ímynda persónar úr bókmentum, myndlist, søgu ella gerandislívi. Tá tjaldið fór frá, stóðu leikararnir frystir í eina ávísa tíð. Pallsetingin hevði stóran týdning, uppstilling, búnar, sminka, ljós og andlitsbragd. Onkuntíð var yrking lisin ella tónleikur spældur á pallinum og ofta var stór ramma sett um pallin, so tað var greiðari, at hetta skuldi ímynda eina málaða mynd.
Tá fotografiið varð uppfunnið, nýttu fotografar eisini hesi tableaux vivant, og nógvir fotografar arbeiði við tí slíkum.
Tableaux vivant hava altíð havt mín áhuga, og nú stutt síðani fann eg uppá at gera míni egnu tableaux vivant, (tó kortini ikki eru heilt vivant). Eg geri pallsetingar í eini rammu, smáar standmyndir, har figurarnir eru frystir í eini ávísari rørslu. Onkrar hava innbygdan tónleik og ljós. Sum í einum sjónleiki ella aðrari sýning, fylgir ongin frágreiðing við. Søgan er tann, TÚ heldur er søgd her.
Mín dreymur er at læra meg at tekna, so eg lættari kann gera allar tær myndir, eg havi í hugfloginum.


text:
Jan Müller
25.11.2017 - 14:35
At stjórin í Atlantic Petroleum, Ben Arabo, hevur sagt upp og gevst 1. desember er enn eitt vegamóti í skjótt 20 ára longu søguni hjá føroyska oljufelagnum. Og helst fara vit um ikki so langa tíð at vera vitni til uppaftur eitt vegamót í søguni hjá felagnum, skulu vit ganga eftir orðunum hjá núverandi nevndarformanninum, Birgir Durhuus, sum rør framundir, at mest sannlíkt er, at felagið verður selt útlendingum.
“Ben Arabo hevur seinastu árini verið ímyndin av Atlantic Petroleum, og tað er í stóran mun honum at takka, at felagið er komið úr tronganum. Eisini hevur felagið havt hollan stuðul frá føroyskum íleggjarum og fíggjarfyritøkum, men útlendska árinið er eisini sterkt í dag, og mest sannlíkt er, at felagið endar á útlendskum hondum, um úrslit spyrst burtur úr okkara átøkum komandi mánaðirnar,” sigur Birgir Durhuus við Oljuportalin.
Nú um dagarnar varð kunngjørt, at nevndin hevur funnið ein fyribils avloysara til Ben Arabo. Tað er Greame Fawzett, sum hevur arbeitt í altjóða oljuvinnuni í 30 ár.
Birgir Durhuus vísir á, Atlantic Petroleum seinasta árið hevur mest brúkt orku uppá at fóta sær eftir herviligu kreppuna, sum rakti oljuvinnuna eftir oljuprísfallið í 2014.
"Felagið hevur, millum annað av góðari leiðslu og íløgum í virðismiklar ognir, hórað sær undan, men prísurin hevur verið høgur. AP er í dag eitt felag við lítlari skuld, sterkari fígging og góðum útlitum fyri inntøkum frá 2018. Men um felagið aftur skal aktivt inn í oljuvinnuna, skal bygnaðurin endurreisast, og hetta tekur bæði tíð og kann verða kostnaðarmikið. Tí vilja vit ikki bara tveita okkum inn aftur í vinnuna, men steðga á og kanna, um tað eru aðrir møguleikar fyri, at okkara partabrævseigarar kunnu fáa sum mest burtur úr,” sigur Birgir Durhuus, nevndarformaður. Og tað er m.a. hesa uppgávuna, sum nevndin í Atlantic Petroleum hevur sett Graeme Fawzett til at røkja.


text:
Føroya Sjósavn varð sett á stovn í 2006, við ti endamáli, at sýna fram dýr og plantur sum liva í sjónum á okkara leiðum. Føroya sjósavn er skipað sum grunnur við nevnd og einum dagligum rakstri. Framsýningarnar hava síðan 2006 verið í íshúsinum á Argjum. Serligur dentur verður lagdur á at hava livandi framsýningar, sum geva gestum eina so góða heildarmynd av lívinum í sjónum á okkara leiðum sum til ber. Harumframt er eitt aðalmál at undirvísa skúlaflokkum, barnagørðum og øðrum bólkum í evnum sum hava beinleiðis samband við lívið í sjónum og framsýningarnar
Savnsfagnaður 2018!
Hesa vikuna er opið á sjósavninum frá mánadegi 15/10 til fríggjadagin 19/12 frá kl 11.00 til kl 16.00.
Hugnið tykkum!
Copyright © All Rights Reserved


text:
Lønardeildin sigur ósannindir um Føroya Pedagogfelag
Ístaðin fyri at kalla inn til samráðingar, so sita fólk í hægstu almennu størvum á Lønardeildini í Fíggjarmálaráðnum, og senda lygnir út til miðlarnar um, hvussu Føroya Pedagogfelag ikki tekur verkfallið í størsta álvara.
Hetta hendir í okkara framkomna fólkaræði í Føroyum!
Pástandurin er, at Pedagogfelagið ikki viðgerð neyðugu undantøkini frá Almannaverkinum til veikastu borgararnar í landinum.
Onki kundi verið meira skeivt!
Føroya Pedagogfelag viðgerð ítøkiligani hvørt tað einasta undantak í størsta álvara, og hevur í einstøkum førum enntá víst Almannaverkinum á møguleikar fyri at skipa arbeiðið øðrvísi, so borgarar líða minst møguligt. Eitt dømi er sera harmuliga málið, um lívshættusligu støðuna hjá einum borgara, sum hevur verið frammi í miðlunum.
Hvussu skal Føroya Pedagogfelag taka Lønardeildina í álvara, tá umbønir til undantøk millum annað vóru til ein stovn, har ongin borgari býr, tí øll vóru heima í jólafrí? Ella tá umbønin um undantak var brúkt til at senda eitt starvsfólk heim at avspáka/feriu?
Eitt annað dømi um hvussu langt Lønardeildin vil fara við sínum ósannindum er, tá tey siga, at Pedagogfelagið "ein tíma seinni" sendi teimum svar uppá umbøn um undantøk.
Nei, tað er ikki rætt. Svarið um bráfeingismálið kom 10 minuttir seinni.
Samlaði svarið um undantøk kom umleið tríggjar tímar seinni. Telduposturin var móttikin 13.29 og svar uppá hvørja einstøku ítøkiligt viðgjørdu undantaksumbøn var send aftur umleið tríggjar tímar seinni klokkan 16.07.
Hví lúgva um sovorðið? Tað er jú púrasta burtur úr vón og viti.
Verkfallið hjá Føroya Pedagogfelag er lógligt. Fasti Gerðarrættur hevur staðfest tað. Pedagogfelagið virðir dómin hjá Fasta Gerðarrætti, og fylgir ásettu krøvunum um viðgerð av undantøkum.
Ótíðarhóskandi arbeiðsrættarliga skipanin
Lønardeildin skírir føroysku skipanina at verða ótíðarhóskandi, men tað hevur hon bara sær sjálvum at takka.
Áður hevur tað verið soleiðis, at tað almenna setti passandi tal av tænastumonnum, sum skuldu tryggja at stovnar, sum tóku sær av okkara veikastu samfelagsbólkum, ikki komu í eina støðu, har eingi starvsfólk vóru at taka sær av hesum borgarum.
Vit kunnu staðfesta, at seinnu árini hava myndugleikarnir í stóran mun ikki sett nýggjar tænastumenn í starv, fyri at spara pening. Avleiðingarnar av hesum sparingum síggja vit nú. Tað er hvørki Pedagogfelagið ella vanligi føroyski løntakarin, sum hevur ábyrgdina av avleiðingunum av hesum starvsfólkapolitikki, sum ger, at tá lógligt verkfall er lýst, so ber ikki til at reka almennu stovnarnar uttan tey undatøk, sum felag okkara hevur givið.
Tað er merkisvert, at umboð fyri politiska myndugleikar og leiðandi embætisfólk nú gremja seg um hvussu álvarsligar avleiðingarnar eru, tá limir okkara eru fevndir av lógligum verkfallið, og hesi somu politikarar og embætisfólk, samstundis ikki tykjast at vilja geva hesum starvsfólkum rímuligar starvstreytir.
Fíggjarmálaráðið eri farið so langt sum at boða frá, at lív og heilsa er í hondunum hjá Pedagogfelagnum, hóast tey vita, at Fíggjarmálaráðið sjálvt hevur lykilin til at fáa enda á verkfallinum og verkbanninum, men tey tykjast framvegis ikki at eftirlíka heilt náttúrligum krøvunum frá felag okkara.
Steðgið tykkara ósannindum, virði verkfallsrættin og samráðingarrættin, og bjóði heldur til veruligar samráðingar!


text:
Farmaskipið Listerland er nýggjasta skipið, ið er skrásett í føroysku altjóða skipaskrásetingini, FAS.Skipið er 2.735 GT. Sp/f Unicorn í Havn hevur leigað skipið, skrivar FAS í tíðindaskrivi og bjóðar Listerland vælkomnum í FAS-flotan.Kelda: FAS
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Lawrence Krauss er ein vísindamaður og sera aktivur gudloysingur sum í løtuni vaksur í sínum populariteti.
Serstakliga er hann kendur fyri ikki at lata mótpartin sleppa at tosa, ella at tosa liðugt.
Fyrr í ár, vóru fleiri kjak hildin í Australia millum Krauss og William Lane Craig, har í Krauss vísti sína sonnu nátturu.
Eitt vóru royndirnar at órógva Craig undir framløguni, falska skjøl sum vóru nýtt móti Craig (sum ídag er prógva), etc; men eisini svikaliga avgerðin, at taka patent uppá kjakini, ikki at lata kjakini út, ella at lata kjakini verða streama.
Hetta vóru avtalir sum Craig og hansara team ikki vóru fyrireikaðir uppá, men sjálvandi kom hetta eisini óvanæta.
So er Krauss, hesin heimskendi vísindamaðurin og gudleysi framherjin møguliga bangin...?
Her er eitt sindur av kritikki til Krauss og tað kemur meir.
http://www.youtube.com/watch?v=M402dHkEqrU


text:
Niels Petersen
08.10.2015 - 10:15
Ítróttur > Ítróttur > Fótbóltur
Fimm broytingar eru á A-landsliðnum til dystin ímóti Ungarn samanborið við dystin móti Finnlandi, skrivar Kringvarpið.Lars Olsen, landsliðsvenjari, hevur sett liðið til dystin ímóti Ungarn.Miðvøllurin er heilt nýggjur, og eisini eru aðrar broytingar framdar.
At tríggir leikarar máttu avloysast vistu vit av, tí Brandur Olsen, Hallur Hansson og Fróði Benjaminsen hava allir leikbann. Í teirra stað koma Rógvi Baldvinsson, Rene S. Joensen og Róaldur Jacobsen. Harafturat byrja Kaj Leo í Bartalstovu og Viljormur Davidsen fyri Christian Lamhauge Holst og Gilla R. Sørensen.
Her er liðuppstillingin
Gunnar Nielsen - Málverji
Jónas T. Næs - Høgri bakkur
Viljormur Davidsen - Vinstri bakkur
Sonni Ragnar Nattestad - Miðverji
Atli Gregersen - Miðverji
Rógvi Baldvinsson - Verjukendur miðvøllur
Rene S. Joensen - Høgri miðvøllur
Kaj Leo í Bartalsstovu - Vinstri miðvøllur
Sølvi Vatnhamar - Sentralur miðvøllur
Róaldur Jakobsen - Álopssinnaður miðvøllur
Jóan Símun Edmundsson - Áleypari
Byrjað verður klokkan 19.30 og sjónvarpið vísir dystin


text:
Fyrstu royndir frá sjúkrarøktaraútbúgvingini í Sønderborg vísa, at um rørsla verður fastur partur av eini útbúgving, so eru tað færri sum dumpa og fleiri sum fáa betri próvtøl. Tríggjar ferðir um vikuna fingu tey 40 lesandi møguleika fyri 1 tíma av rørslu í døgverðasteðginum, við úrsliti at meðalpróvtalið til mótul 1 royndina reyk upp á 6.51, í mun til 4,74 í 2009 og 3.80 í 2010. Tey siga at tað er í so tíðliga at gera eina niðurstøðu, men halda tó at allar útbúgvingar burdu umhugsað at flætta rørslu upp í ítrótt. Les meira her á dsr.dk.
[Image courtesy of Mike Baird, CC BY 2.0]
SwimNews.com skrivar her um kanning hjá “International Journal of Aquatic Research and Education”, av deyðiligheitini hjá monnum millum 20 og 90 ár, sum regluliga svumu, gingu, runnu ella gjørdu einki. Deyðiligheitin millum teir 562 svimjararnar var umleið 1.9% í granskingartíðarskeiðnum, í mun til 6.6% av teimum 20356 rennarunum, 7.8% av teimum 3746 sum gingu regluliga, og 11% av teimum 15883 sum ongan ítrótt íðkaðu.
Vegna óstøðugt flogsamband er temadagurin um rørslu og fyribyrging fyribils avlýstur, sum skuldi vera í morgin týsdag 27. apríl. Tiltakið verður í staðin hildið einaferð seinni í ár. Lesið her á hs.fo og her á krabbamein.fo.


text:
Rótakál
22. mai 2011
Nú vit hava skorið flag til Sornhúsið, lá væl fyri at seta eitt sindur av eplum niður og gera rótakál í sama viðfangi.
Búi var skjótur av gera eina harvu, sum kundi leggjast á silosvansin - ofta kann gott hugflog og hugur, geva væl brúkiligar loysnir, sum ikki krevja pening, -bert eitt sindur av tíð.
Her setur Búi rótafræið í jørðina. Aftur her eru einføld tól í nýstlu, ið hóska væl til okkara endamál.
Røturnar vit seta niður er meginparturin kolirabi, við eitt sindur av majrótafræði blandað uppí.
« Aftur


text:
2007
Jump to navigation Jump to search
Innihaldsyvirlit
Hendingar[rætta | rætta wikitekst]
- 1. januar - Tvey nýggj lond, Bulgaria og Rumenia, gerast alment limir í ES.
- 1. mai - Vága Floghavn verður yvirtikin av Føroya Landsstýri.
- 27. juni - Føroya Banki (seinni nevndur BankNordik) verður børsskrásettur.
- 29. juli - Føroyska Fólkakirkjan verður yvirtikin av føroyskum myndugleikum.
- 3. august - Russiski trolarin Olshana søkkur í Tangafirði eftir at hava siglt á Flesjarnar kvøldið fyri.
- 1. oktober - Fyrrverandi amerikanski forsetin Bill Clinton vitjar í Føroyum.
- 20. oktober - Hovstunnilin letur alment upp.


text:
Neonate BC-5800D - Babyalarmur
Neonate BC-5800D Black/Silver er ein talgildur babyalarmur, sum hevur nógvar týdningarmiklar eginleikar, so sum lága stráling, røkkur langt, hevur langa livitíð og er lítil og lættur at brúka. Hann hevur eisini Litiumbattarí, sum hava 2 ára garanti. Neonate babyalarmurin gevur tær fríheit, samstundis sum hann gevur tær møguleikan at halda eyga við barninum/børnunum.
BC-5800D er talgildur, og av tí fart tú 100% klárt ljóð uttan órógv úr honum. Tann talgilti sendarin gevur eina frálíka ljóðgóðsku, og hann er útgjørdur við einari betri mikrofonfølsomheit, gjørd serliga til tað norðurlenska veðurlagið. Hann er ein av fáum babyalarmum, sum hevur hitamálara og hita/kulda alarm, sum kann stillast niður til -19 °C.
Røkkur 800m.
Lága stráling. (max 20 mW)
Battaríðini halda leingi.
LED ljós sum vísur á hvør av babyeindunum gevur ljóð (um ein hevur fleiri babyeindir).


text:
HS til Køge Open 2017
Í dag fóru 19 svimjarar á 3. og 4. liði hjá HS til Danmarkar, har tey fyri fyrstu ferð sleppa at royna seg í svimjikapping uttanfyri landoddarnar. Tað verður eitt strævið vikuskifti hjá teimum – og tey leypa í hylin til fyrsta umfar beinanvegin sum tey koma til Køge. Men tað er eisini ætlanin at fáa eitt gott og stuttligt upplivilsi burturúr. Nógvir aðrir svimjarar úr Føroyum luttaka, og kanska okkurt heiðursmerki kemur heim við flogfarinum mánadagin?
Til ber at fylgja við á Livetiming her.
Tey, sum luttaka frá Havnar Svimjifelag eru:
Jóhannis Erlendsson, 2003
Jónas Lindenskov Schiller, 2003
Óðin Jákupsson, 2002
Pætur Højgaard Weihe, 1999
Høgni Hoydal Thomassen, 2002
Pauli Jacobsen, 2002
Símun G. Nielsen, 2005
Erling Erlendsson, 2007
Bjørg Ólavsdóttir, 2004
Elisabeth Erlendsdóttir, 2005
Kristina í Skála, 2005
Nancy N. Dam, 2005
Ró Holm Magnadóttir, 2002
Signa Vár Dávadóttir, 1998
Anna Højgaard, 2004
Bára D. Nattestad, 2004
Jóhanna H. Eidesgaard, 2004
Miriam Mortensen, 2004
Oddvá Sedea D. Nattestad, 2006
Jóannes Huusgaard á Fløtti og Ragnhild Petursdóttir Østergaard eru við sum venjarar. Hartil eru nøkur foreldur við sum áskoðarar og hepparar 🙂
Av tí at konfirmanta-legan eisini er hetta vikuskiftið, so eru 4 svimjarar, sum tíverri ikki kunnu luttaka, men tey eru allarhelst við, um HS aftur fer til Køge Open í 2018. Tey eru:
Dánjal L. Olsen
Maria Suma Poulsen
Niklas Jógvan Arge
Ronja Ró í Dímun


text:
Heykur
Heykar (frøðiheiti - Accipiter) líkjast falkum bæði í stødd og útsjónd, men teir hava onga »tonn« á nevinum, og veingir teirra eru kubbutari. Sløgini eru nógv. Tvey av teimum hava komið villandi til Føroyar, men sera sjáldan; tey eru lítið minni enn veiðifalkur, á liti mest dimmbrún, men steggin av øðrum slagnum er ljósgráur omaná. Heykar hava áður í tíðini somuleiðis sum veiðifalkar verið nýttir til at taka fugl við.[1]
Slag[rætta | rætta wikitekst]
- Accipiter
- Accipiter nisus (Spurvaheykur)
- Accipiter gentilis (Høsnaheykur)
- Circus
- Circus cyaneus (Fenheykur)
- Circus macrourus (Heiðaheykur)
- Circus pygargus (Bláheykur)
- Circus aeruginosus (Blotaheykur)
Sí eisini[rætta | rætta wikitekst]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Tíðindaskriv, Eigarafelagið í Tórsbyrgi 28. juni 2006:
VIRÐISLØN Tiltakið Best røkta bygd var fyrstu ferð hildið í 1997. Skipað hevur verið fyri tiltakinum annað hvørt ár. Í mun til undanfarin ár varð tiltakið broytt í 2006, tó við gamla leistinum sum grundarsteini og við sama endamáli
Í 2006 var fyri fyrstu ferð møguligt hjá metingarnevndini, at lata ein serprís fyri besta átak. Øll kunnu verða innstillaði til hendan prísin; bæði privat, feløg, stovnar, kommunur v.m.
Tað góða, positiva og framskygda átakið innan náttúru- og umhvørvisvernd, burðardygga menning í lokalsamfelagnum og/ella burðardygga ferðavinnu skal verða avgerandi fyri hvør fær prísin.
Metingarnevndin nevndi hesi viðurskifti, tá virðislønin Besta Átak fyrstu ferð varð latin:
Hetta er ein serlig virðisløn, sum verður latin fyri eitt serstakt átak í Føroyum. Hon kann verða latin einstaklingum, felagsskapum, virkjum, stovnum, kommunum ella øðrum.
Nógv uppskot vóru tikin fram í hesum sambandi, men hevur metingarnevndin valt hetta burturúr, tí tað gjørdi eitt so serligt og varandi inntrykk.
Virðislønin verður givin hesum, tí her - sjálvt um tað ikki er heilt so nýtt - verður nýhugsan framd í verki og kann hetta metast at verða ein positiv fyrimynd fyri onnur, bæði tá ið tað kemur til burðardygga menning í lokalsamfelagnum, trivnað og vernd av okkara umhvørvið og náttúru.
“Tað er vakurt, hugnaligt, ruddiligt, alternativt og kollektivt, onkur kallaði tað herfyri fyri “besta staðið í heiminum hjá einum smádreingi.” Hjartaliga tillukku við 30 ára degnum Eigarafelagið Tórsbyrgi!
Endamálið við øllum tiltakin, ið nevnist Best røkta bygd er at vekja áhuga fyri føroysku náttúruni og umhvørvinum, siði og mentan. Tiltakið skal menna ein hugburð við ansni fyri náttúru – og mentunarvirðum. Hetta merkir at at farið verður væl um og at náttúran verður vird sum hon er og at umhvørvisviðurskifti eru í lagi. At fólkalívsminnir verða vard og varðveitt, og at byggivirksemi hóskar væl inn í mentunararv og náttúrugivnar fortreytir.
Tað er ein metingarnevnd sett av fyrireikarunum, sum avgerð hvør fær virðislønirnar í teimum ymisku greinunum. Ferðaráð Føroya skipar fyri tiltakinum í samstarv við hesar stovnar og feløg: Heilsufrøðiliga Starvsstovan, Føroya Náttúru og Umhvørvisverndarfelag, Agenda 21 Stovan, Føroya Fornminnissavn, Arkitektafelag Føroya.
Tíðindaskriv, Eigarafelagið í Tórsbyrgi 28. juni 2006


text:
Seinastu tvey árini hevur poppduoin Byrta verið á frontinum í føroyskum elektrotónleiki. Teirra melodiøsa og popputa tulking av elektrotónleikinum hevur verið eitt støðugt hitt. Sangirnir við føroyskum teksti, fangandi løgum og framfýsnum rútmum og tónliki hava fangað ung sum tilkomin.
Janus Rasmussen og Guðrið Hansdóttir hittust í Reykjavík í 2012, og tey skaptu har grundarlagið undir Byrta. Tá ið fyrsta útgávan kom frá bólkinum í 2013, var gjøgnumbrotið so vist og trygt sum regn í Føroyum.
Byrta hevur spælt heima og burturi síðani 2013, og í august leita tey aftur á landsins størsta tónleikafestival, har tey áður hava havt eina framúr konsert.


text:
Vøkur og verulig ljóðførisljóð, sum stuðla dagligum venjingum
Finn tín innara tónleikara
Meludia til vaksin og eldri
HALT SINNIÐ FRÍSKT, STUTTLEIKA TÆR OG LÆR TÓNLEIK SAMSTUNDIS!
ER MENNANDI
ER STIGVAKSANDI
Ein prógvað og virðislønt tilgongd til tónleikarar á øllum stigum
ER STUTTLIGT
Meludia brúkar eginleikar úr spølum at gera læruupplivingina so góða sum møguligt
ER FULLFÍGGJAÐ
Meludia fevnir um alt: løg, rytmu, intervall, akkordir og nógv aftrat...
Lær tónleik við heilavenjingum
Tú kanst spæla og læra tónleik við Meludia, hvør tín bakgrund enn er. Byrja av nýggjum og lær tónleik á ein stuttligan hátt ígjøgnum sansing og kenslur.
Lat teg leiðbeina
Meludia mennir teg stigvíst og gevur sjálvsálit til lurtiførleikar, sum eru týðandi fyri einhvønn tónleikara. Okkara stigvaksandi venjingar stuðla aðrari tónleikalæring og loyva tær at taka teg fram sjálvstøðugt og við egnari ferð.
Lat teg leiðbeina
Meludia mennir teg stigvíst og gevur sjálvsálit til lurtiførleikar, sum eru týðandi fyri einhvønn tónleikara. Okkara stigvaksandi venjingar stuðla aðrari tónleikalæring og loyva tær at taka teg fram sjálvstøðugt og við egnari ferð.
Gróðurset áhugan fyri tónleiki og kreativiteti
Meludia er ein serstøk skipan, tí venjingarnar byggja á íbornu tónleikagávurnar í okkum og mennir kreativu førleikarnar. Meludia undirvísir teg í tónleiki við stuttligum venjingum.
Tvey greið tónleikaforrit á netinum og snildfonini.
Brúka tey saman og sí framgongdina eftir bert tveimum vikum!
Brúka tey saman og sí framgongdina eftir bert tveimum vikum!
15 minuttir um dagin
4 dagar um vikuna
Úrslit innan 2 vikur
TAÐ ER ONGANTÍÐ OV SEINT AT LÆRA TÓNLEIK
Tónleikur er ein av tínum áhugum, men tú hevur møguliga ongantíð miðað eftir at læra tónleik. Nú hugsar tú, at tað er ov seint ella torført at byrja. Í veruleikanum er alt treytað av, hvussu tilgongdin til tónleikalæring er. Fyrsta stig at koma skjótt ígongd er, at tú lærir at lurta, eins og ein tónleikari ger.
Vincent Chaintrier
Samstovnari og skapari av Meludia-skipanini
Meludia stimbrar heilan og undivísir í grundleggjandi evnum í tónleiki. Hetta hendir í heimligum umhvørvi og við egnari ferð. Meludia er sostatt tín egni persónligi tónleikaundirvísari og leiðmennari, ið tryggjar, at tú stigvíst og samanhangandi lærir í einum stimbrandi umhvørvi.
Bastien Sannac
Samstovnari og forstjóri á Meludia
Julian Rachlin - Soloviolinleikari og orkesturleiðari
"Meludia kann brúkast av einum og hvørjum menniskja"
Heimsfevnandi Meludia-felagsskapurin
Heimsfevnandi Meludia-felagsskapurin hevur limir úr 168 londum. Hesir limir hava brennandi tónleikaáhuga og skilja týdningin av tónleikafrálæru í samfelagnum.


text:
Karavella Marionett-Teatur hevur nú tveir leikir á skránni: “Dansa so væl og leingi“, sum er leikur fyri vaksin og børn, ið tíma at lurta. Hann verður leiktur í stóra ferðandi leikhúsinum, við marionettum. Les meir um leikin HER. Hin leikurin er “Skrímslalív“, fyri børn og barnligar sálir í øllum aldrum,… les meira…. →
Í dag er seinasta freist hjá skúlum runt alt landið at tekna seg til at fáa ein føroyskan høvunda ella ein sjónleikara á vitjan í viku 14. Hetta er ein verkætlan, sum er partur av barna- og ungdómsbókafestivalinum Kom og les. Eg havi sitið í arbeiðsbólkinum fyri Rithøvundafelagið og var… les meira…. →
Nú ein dagin eydnaðist mær at sleppa inn í mín First Class-brævkassa og har kundi eg frøðast um 5 brøv, sum gjørdu meg ótrúliga fegna. Tey vóru frá fimm næmingum í 4. flokki í Hvalbiar skúla, sum sóu Veiða vind tann 25. februar. Eg takki teimum hjartaliga og øllum Hvalbiar… les meira…. →
Karavella Marionett-Teatur hevur í løtuni leikin SKRÍMSLALÍV á skránni. Les um leikin við at tøppa á myndina. Til ber at bíleggja sýningar út á tykkar stovn/skúla/fyritøku. Bílegging: Hevur tú hug at bíleggja eina ella fleiri sýningar av SKRÍMSLALÍV, kanst tú seta teg í samband við Karavella Marionett-Teatur her: Karavella Marionett-Teatur att:… les meira…. →
At vera marionettførari kann onkrar dagar vera eitt tað besta man kann vera, sum t.d. tá man fær ein tjúkkan brævbjálva fullan av brøvum frá børnum. Mánadagin fekk eg eina rúgvu av vøkrum brøvum frá 2. flokki í Hvalbiar skúla. Haldi at tit øll skulu sleppa at síggja tey:
Í dag fekk eg eitt so praktfult og lívsjáttandi bræv. Tað var frá 4. flokki í Hvalbiar skúla, sum saman við 1., 2. og 3. flokkið hugdi at leikinum “Veiða vind” síðsta týsdag: Vitjan í Hvalbiar skúla Ein vátan og ilsligan dag í februar fingu vit áhugaverda vitjan í Hvalbiar… les meira…. →
Fjórði og seinasti dagur í Suðri var sera hektiskur. Kl. 8 var eg klár at seta upp í barnagarðinum Mýrifípuni. Fyrsta sýning var kl. 10 og næsta kl. 13. Børnini komu úr Mýrisnípuni, úr útibarnagarði og úr dagrøktini í Sumba, so suðuroyarbørn høvdu ferðast langt at koma at hyggja at… les meira…. →
Triðja dagin fór eg aftur til Hvalbiar, har 7., 8. og 9. flokkur glað tóku ímóti mær til aðru helvtina av skrivskeiðnum. Vit vóru nú komin so langt, at eg setti tey at arbeiða í bólkum við eini søgu, tey høvdu lagt lunnar undir dagin fyri. Her eru nakrar myndir… les meira…. →
Á øðrum og triðja degi í Suðri stóð Hvalba á skránni. Tíðliga í morgni kom eg til Hvalbiar skúla og setti leikhúsið upp. Eftir sýningina, hevði eg fyrstu helvt av skrivikeiði saman við 7., 8. og 9. flokki. Tey vóru áhugað og ágrýtin, so tað var stuttligt at arbeiða saman… les meira…. →
Tann 14. januar kundi tú lesa hetta á Suðuroyarportalinum: Kom og finn skrivigleðina og tann 23. februar stóð hetta: Veiða Vind í Pakkhús 4 Mánamorgunin tann 24. februar legði Karavella Marionett-Teatur frá bryggju síni handan Á og fór umborð á Smyril. Tvær sýningar vóru í Pakkhús 4 mánadagin. Móttøkan var… les meira…. →


text:
Er tað loyvt at fremja sálarligan harðskap í Føroyum?
Sálarligur harðskapur er ein stórur trupulleiki í nærsambondum, men eingin revsing er fyri hetta í Føroyum. Tí eiga vit at kanna, hvussu hetta kann bøtast. Ein møguleiki er at seta Istanbul-sáttmálan í gildi.
25. november er av ST lýstur at vera altjóða dagur at stríðast móti harðskapi móti kvinnum. Í ár varð dagurin hildin í Norðurlandahúsinum, við Amnesty, Kvinnuhúsinum og Sig frá við Almannamálaráðnum sum fyriskiparum. Á tiltakinum kom greitt fram, at umframt likamligan harðskap er eisini sálarligur harðskapur ein stórur trupulleiki í nærsambondum, og at eingin revsing er fyri sálarligan harðskap, tí at hesin er torførur at prógva og kann vera óítøkiligur.
Istanbul-sáttmálin, sum er altjóða sáttmáli, ið skal basa harðskapi móti kvinnum í nærsambondum, er í gildi í Danmark, men ikki í Føroyum. Spurningurin er so, um sáttmálin skal setast í gildi her.
Kvinnuhúsið í Havn fekk í 2016 tilsamans 488 áheitanir, meðan 6 kvinnur og 5 børn gistu á Kreppumiðstøðini. 296 av áheitanum til Kvinnuhúsið vóru orsakað av sálarligum harðskapi, meðan 120 av áheitanunum vóru orsakað av likamligum harðskapi. Av teimum gistandi høvdu allar 6 kvinnurnar verið fyri sálarligum harðskapi, meðan 4 av kvinnunum høvdu upplivað likamligan harðskap.
Í Danmark eru 33.000 kvinnur útsettar fyri harðskapi av verandi ella fyrrverandi makanum. Eingi tøl eru fyri, hvussu nógv eru útsett fyri sálarligum harðskapi, men 97 prosent av teimum, sum koma á kreppuheim í Danmark, hava upplivað sálarligan harðskap, meðan 80 prosent hava upplivað likamligan harðskap.
Sálarligur harðskapur í nærsambondum fer ofta fram undan ella samstundis sum, at likamligur harðskapur fer fram. Tí er neyðugt við eini fjølbroyttari fatan av harðskapi í nærsambondum í staðin fyri, at hendan fatanin einans snýr seg um likamligan harðskap. Og sálarligur harðskapur er ikki minni vandamikil enn likamligur harðskapur. Hetta eiga vit at taka í nógv størri álvara, enn vit higartil hava gjørt.
Tí havi eg sett løgmanni hesar fyrispurningar viðvíkjandi kriminalisering av sálarligum harðskapi og Istanbul-sáttmálanum:
- Er sálarligur harðskapur kriminaliseraður sambært galdandi rættarpraksis í Føroyum?
- Um nei, hvørja áskoðan hevur løgmaður á at kriminalisera sálarligan harðskap?
- Hvørjar serligar avbjóðingar metir løgmaður eru í sambandi við at kriminalisera sálarligan harðskap?
- Heldur løgmaður, at Føroyar eiga at seta í gildi Istanbul-sáttmálan?
- Metir løgmaður, at ásetingarnar í Istanbul-sáttmálanum verða fylgdar í Føroyum?
- Finnast tøl fyri sálarligan harðskap í nærsambondum í Føroyum?
Á løgtingi 28. november 2017
Kristianna Winther Poulsen
« aftur


text:
LED – nýggj tøkni til tráðleyst samskifti
Granskarar arbeiða við at menna sonevnda LED tøkni, so hvør LED lutur kann samskifta við eini ferð upp á 1-10 Mb hvørt sekund.
Tað er á Boston University of Technology í USA, at arbeitt verður við at menna hugskotið at brúka lágorku LED, stytting fyri 'Light-Emitting-Diode' ella ljóssendandi diodir til at gera eitt sonevnt optiskt netverk, sum kann flyta dátur. Tøknin er grundað á, at hvørja ferð ein LED lutur verður tendraður ella sløktur, verður upprættað ein samskiftiskanal.
Sambært granskarunum er eitt tílíkt netverk tryggari enn verandi Wi-Fi netverk, og krevur samstundis minni elorku. 'Hugsa tær hvat vil henda, um allar teldur, telefonir, sjónvarp, o.s.fr. verða tráðleyst samanknýtt hvørja ferð tú kemur inn í húsið hjá tær og tendrar ljósið' – sigur Thomas Little, professari og leiðari av granskingarverkætlanini.
Frá Engadget.com
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Hvørja støðu hava føroyingar til javnstøðu millum kvinnur og menn
Hvørja støðu hava føroyingar til javnstøðu millum kvinnur og menn í Føroyum - hetta er heitið á frágreiðing, sum byggir á eina spurnakanning millum 655 føroyingar, og sum júst er almannakunngjørd.
Í kanningini verður m.a. komið inn á javnstøðu millum kynini í sambandi við heimið, arbeiðsmarknaðin, nevndir og leiðslu, lønarviðurskifti, pensjón, býti av barnsburðarfarloyvi, politikk og útbúgvingarskipan. Haraftrat verður spurt, um myndugleikar eiga at lóggeva og seta ítøkilig tiltøk í verk fyri at betra um javnstøðuna.
Kanningin vísir m.a., at meirilutin av føroyingum er ímóti at lóggeva um javnstøðu. 39% av monnunum og 17% av kvinnunum halda ikki javnstøðu vera nakran trupulleika í Føroyum. Sambært kvinnunum eru lønarmunurin millum kynini, lága kvinnuumboðanin í nevndum og ovastu leiðslu í vinnulívinum og í politikki størstu javnstøðutrupulleikarnir. Hvørki menn ella kvinnur halda tað vera ein stórvegis javnstøðutrupulleika, at menn ikki verða útbúnir eins nógv og kvinnur. Hesin hugburður eigur at vekja ans, tí formaliserað vitan, útbúgving og førleikar eru avgerandi fyri, hvussu vit sum einstaklingar og samfelag fara at klára okkum í einum støðugt meira globaliseraðum heimi.
Javnstøðunevndin hevur tikið stig til og fíggjað kanningina. Karin Jóhanna L. Knudsen frá Granskingardeplinum fyri samfelagsmenning hevur staðið fyri kanningararbeiðinum og skrivað frágreiðiningina. Dátuinnsavningin fór fram í november og desember 2011.
Frágreiðingin kann lesast her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Er tað rætt at prædika helviti fyri børnum?
Tak niður
Ein sentral læra í kristna boðskapinum er læran um ein himmal og eitt helviti eftir hetta lívið. Fyri summi eru hesi hugtøkini myndatala. Fyri onnur eru hesi støðini ítøkilig og verulig.
Men hvussu tosar man við børn og viðbreknar sálir um slík evni? Er tað yvirhøvur rætt? Hetta verður evnið í øðrum parti í sjónvarpsrøðini Gud signi Føroyar.
Sí brot úr samrøðu við Biritu á Løgmansbø Bláhamar, sum er mamma at fýra børnum. Hon hevur ikki góðar royndir av Zarepta, tá hennara 10 ára gamli sonur var á barnalegu.
Í kvøld klokkan 19.20 ella finn partin her eftir sjóngvarpssýningina.
Minst til at tú kanst luttaka í kjakinum á Facebook-vanganum hjá Gud signi Føroyar. Hann finnur tú her.
Sí eisini


text:
Páskakappingin hjá Havnar Bridgefelag var skipað við smyrjibreyði og øl afturvið.
Spæld vóru 30 spøl við seks borð.
Vinnarar gjørdust Niels Nielsen og Bjarki Johannesen, sum vunnu páskaregg.
Páskaregg var eisini parið, sum var næst miðal og næstringasta parið.
Balle Mohr og Árni M. Dam vóru næst miðal og Øssur Winthereig og Helgi Arntórsson vóur næstringast.
So var eisini páskaregg til besta par av nýbyrjarunum. Jákup Sørensen og Viggo Johansen væntaðu at vinna, tí teri vóru einasta nýbyrjaraparið.
So tað vunnu teir, men vert er at leggja til merkis at tvey pør vóru aftanfyri teir í endaligu støðuni.


text:
Billie. Fráferð 9:42 Til nýggja lívið
Bókaklubbin
- Síður: 176
- Útgávuár: 2017
- Upprunamál: svenskt
- Innbinding: heft
- Rithøvundur: Sara Kadefors
- Myndir: Philip Edqvist, Lena Thunell
- Týðari: Guðrið Rubeksen
Fosturfamiljan hjá Billie býr í einum brúnum húsum í Búkróki. Billie kemur úr Stockholm, og staðið, har hon skal vera, er so lítið, at hon veit næstan ikki av, at tey eru frammi, tá ið bilurin bremsar.
Billie er ein øðrvísi genta enn tær, sum búgva í Búkróki, hon hevur sín egna vilja og er altíð í góðum lag, sjálvt um umstøðurnar ikki eru so framúr góðar. Og so er okkurt løgið við hesari prestafamiljuni í Búkróki, tað er so kalt inni, og øll eru so álvarsom og Billie er forvitin. Men hvat er tað, hendan familjan bølir yvir?
Nýggja lívið hjá Billie byrjar nú.


text:
Jógvan Hugo Gardar
04.06.2015 - 14:15
Alitjóðirnar sum í dag framleiða allan laksin til heimsmarknaðin hava eitt til felags, og tað er atgongd til sjógv og firðir. Noreg framleiðir í dag umleið 55 prosent av øllum aldum laksi í heiminum, meðan Kili sum næststørsti framleiðari framleiðir 25 prosent. Bæði londini hava rúmliga atgongd til havið. Serliga umhvørvisfelagsskapir krevja at alingin á sjónum skal steðgast, og heldur at flyta hana uppá land, tí so er lættari at tryggja at alivinnan ikki ávirkar umhvørvið við sjúku og lús.
Hesum er fíggjarstjórin í Marine Harvest Group, Ivan Vindheim, ikki samdur í. Hann vísir hinvegin á at tað er skeivt at taka pláss á landi, har ein longu manglar nokk av jørð til at dyrka búnðarvørur, samstundis sum alingin bara brúkar ein evarska lítlan part av havinum til aling.
- Vit í Noregi eiga sum tjóð ikki at stuðla upp undir at flyta aling av laksi uppá land. Tí tann dagin landaling er meir lønandi enn at ala til havs, so koma tey at framleiva laksin nærri teimum stóru marknaðunum - og teir liggja ikki í Noregi. Vit missa rætt og slætt tann fyrimunin vit hava í dag, sigur Ivan Vindheim í samrøðu við E24.
Hvørki í Noregi ella í Føroyum finnast í dag alibrúk á landi sum framleiva laks. Vindheim nevnir at tað er óheppi at norska stjórnin í sínum hugsanum um framtíðar alingina hava ætlanir um at bjóða teimum sum vilja ala á landi økir ókeypis, samstundis sum aliloyvir á sjónum kosta milliónir.
Talknúsarin hjá Marine Harvest Group sigur at í dag hevur sjógvalingin ein stóran fyrimun í kostnaðinumn, tí landaling kostar minst 6,50 meir fyri kilo av framleiddum laksi, enn tað kostar at ala á sjónum.
- Tað er av stórum týdningi at vit tryggja okkara fyrimunir, tí tann dagin aling á landi er kappingarfør við sjógvalingina, so verða alibrúkini flutt til Kina og aðrastaðni har stóru marknaðirnir eru, sigur Vindheim.


text:
Orð og lag: Emely D. Wilson
Týtt: Zacharias Zachariassen
Upprunaheiti: I will pilot thee
1. Stundum, tá ið trúgv mín svíkur
yvir lívsins myrka hav,
eg bert hyggi upp á Jesus,
sum mær hetta lyfti gav:
Niðurlag: „Óttast ei, eg eri hjá tær,
loðsur tín jú eri eg!
Ræðst ei storm og brotasjógvar,
her er hond mín – lít á meg!“
2. Stundum, tá eg troyttur eri
og ei síggi nakran veg,
upp til loðs mín eg bert hyggi,
og tá talar hann við meg:
3. Tá ið roynd og freisting nívir,
og meg binda ivans tog,
gjøgnum stormin kann eg hoyra
loðs mín stillan tala so:
4. Tá til Jordans á eg komi,
deyðans streym eg síggja kann,
men við áarbakkan Jesus
aftur stillur tala man:


text:
Vatn
Vatn er ein kemisk sambinding, ið er flótandi við stovuhita og undir standarstýsti. Vatn hevur evnafrøðiliga formilin H2O, ið merkir, at eitt vatnmýl er samansett av tveimum brintatomum og einum ilt-atomi. Vatn er at finna næstan allastaðni á Jørðini og er neyðugt fyri øll kend sløg av lívi. Umleið 70% av fløtuni á Jørðini er dekkað av vatni (hav, vøtn og áir). Í einari frágreiðing í 2014 skrivar ST, at 768 milliónir fólk hava ikki atgongd til reint drekkivatn [1]. Har stendur eisini, at 2,6 milliardir fólk hava ikki umstøður til neyðugt reinføri orsakað av vatntroti, og at 1,3 milliard fólk hava einki elektrisitet. "Eftirspurningurin eftir feskvatni og orku fer at veksa tey næstu árini, tí vit verða fleiri ítali, búskapurin fer at menna seg, og fólk fara at broyta lívsstíl og nýtslu. Alt hetta fer at fleirfalda trýstið á tað frasmmanundan avmarkaða náttúrutilfeingið og vistfrøðina", skrivar ST. Heimsfelagsskapurin sigur, at eftirspurningurin eftir vatni fer at veksa eini 55 prosent hetta til 2050, og at tá fara meiri enn 40 prosent av heimsins íbúgvum at búleikast í økjum við vatntroti.


text:
Takk, Atlantic Airways – fyri erbylgjufría Airbussin!
Innlegg í Dimmalætting 16. mai 2012: Atlantic Airways hevur valt ikki at hava tráðleyst internet (WiFi) umborð á nýggja Airbus 319. Hetta er at gleðast um, tí við hesum gevur Atlantic Airways sínum ferðafólkum eina nógv grønari flogferð. Nýggja flogfarið bleiv umtalað í útlendskum flogblað, sum slóðbrótandi, tí airbussurin hjá Atlantic – sum fyrsta flogfar í Evropa – hevur nýggju RNP AR navigatiónsútgerðina, sum allarhelst ger, at flogfarið sparir brennievni og tí eisini dálkar minni. Avgerðin um ikki at hava WiFi umborð er ein røtt avgerð afturat hjá Atlantic! Við hesum sleppa...Les Meira
Danskur granskari sjúk av geisling
Vibeke Frøkjær Jensen, seniorgranskari á Danmarks Tekniske Universitet greiddi alment frá á DR 1, hóskvøldið 8. marts 2012, hvussu hon er vorðin sjúk av geisling frá mobiltelefonum og øðrum tólum, ið geisla við erbylgjum. Í DR1 ‘Aftenshowet’ greiddi hon frá, at hon hevði himprast við at stíga alment fram við hesum, tí el-ovurviðkvæmi er eitt tabu í Danmark. Vibeke fekk migrenulíknandi høvuðpínu, hjartaórógv, kvalma og ilt í búkin av geislingini. Hon fann sjálv útav, hvør grundin til trupulleikarnar vóru, við at leita á internetinum. Sundhedsstyrelsen sigur í svari til...Les Meira